Bukedde Online - Baabano babbulooka b'e Mulago abateeka obulamu bw'abalwadde mu matigga\nBaabano babbulooka b'e Mulago abateeka obulamu bw'abalwadde mu matigga\nBAKAYUNGIRIZI abaali bamanyiddwa ennyo mu kutunda ettaka kyewuunyisa nti kati baatuuka dda ne mu malwaliro!\nEddwaaliro ly’e Mulago bwe lifaanana.\nBAKAYUNGIRIZI abaali bamanyiddwa ennyo mu kutunda ettaka kyewuunyisa nti kati baatuuka dda ne mu malwaliro!\nEby'obulamu bikwata kifo kya nkizo mu mirimu gyonna era abasawo abatendeke okutandika okujjanjaba abantu basooka kukuba birayiro n'okuwandiikibwa mu bibiina ebibalondoola.\nOyinza okwebuuza kiki ekyagwa mu ddwaaliro ekkulu e Mulago bakayungirizi gye beegiriisiza ng'ekisotta entula!\nEno gye batuuka okweyita abakugu abalongoosa abantu nga bwe babasikiriza okubakolako, babafulumya eddwaaliro okubaguza eddagala nga babakakasizza nti kkansa ajja kuwona.\nAbalwadde bangi batuuka okugenda mu ddwaaliro nga basobeddwa oba nga bakomye, kale oyo yenna amaaso gwe gatuukirako ng'alabika okumuyamba asobola okumubuulira buli ekimukwatako alabe ng'ataasa obulamu.\nKiri Mulago eyo gy'otuuka n'osanga abantu abatudde mu bubinja olumu oyinza okulowooza nti bajjanjabi ate olulala n'olowooza nti bakozi mu ddwaaliro. Balinga be baasooka okutendekako ku ngeri gye balina okumatiza abalwadde.\nOyingira bakukanuulidde amaaso era oyo gwe balaba ng'ali mu mbeera mbi asobeddwa basooka kwefuula ng'abamuyambako.\nBali buli wamu okuva ku ggeeti, mu bifo awasimba mmotoka, ku mbalaza n'okutuuka munda mu waadi gye bajjanjabira abalwadde.\nBamatiza abalwadde okubaggyako ssente okuva mu nsawo zaabwe ezaawomoggose edda.\nWano Bukedde waasinzidde okulondoola abafere bano abalina emitima egibalinga empiima abatalina busaasizi nga basobola n'okukwakkula ssente ku muntu aleebaleebera ku mugo gw'entaana, omulwadde ne bw'abakutukira mu ngalo tebafaayo bawummuza wabbali nga banoonya omulala gwe banaggyako ssente.\nAbamu ku balwadde e Mulago baategeezezza nti ekimu ku bibaviirako okuwaba ne batwalibwa babbulooka abateegera ebweru w'eddwaaliro, y'engeri olumu gye batafi ibwako nga bagenze mu ddwaaliro, abasawo nga batunuulira oyo yekka abawadde enguzi kw'ossa okukandaalirizibwa okufuna obujjanjabi ne babeera mu layini ate nga baba bagenzeeyo bali mu bulumi bungi.\nObweraliikirivu obunene buli ku ngeri babbulooka gye bawugula abalwadde ne batuuka n'okubatwala mu bifo gye baweebwa eddagala eriteeberezebwa nti lya bulabe eri obulamu bw'abantu abo. Olumu babawa n'eddagala ly'endwadde ze batalina, wabula nga batunuulidde kimu kufuna nsimbi.\nOLUGENDO LWAFFE LWATANDISE BWE LUTI:\nEkiseera eky'ettuntu twagumbye ku kifo we bajjanjabira abalwadde bannalubiri. Olukuba lwatandise okufuuyirira naffe ne tulemerawo. Twabadde tukyali awo ng'omusajja omukulukulu agguse n'atutuukirira ng'alabika yabadde azze atulondoola okumala akaseera.\nYakutamye okubeera ng'atwetegereza ng'amaaso agayisa waggulu wa gaalubindi n'atubuuza oba twabadde tulina obuyambi bwe twetaaga. Yalabise ng'atunakuwaliddwaako ne tumutegeeza nti tuludde nga tuleeta omulwadde waffe owa Nnalubiri (sikoseero) kyokka tetufunye buyambi bwe twasuubira.\nYategeezezza nti alina Dokita gw'amanyi akolera ku kifo ekijjanjaba abalwadde b'emitima kyokka asobola n'okujjanjaba siikoseero era yatusabye 20,000/- amututuuseeko.\nTwasoose kugaana kuzisasula n'agenda wabula yakomyewo oluvannyuma lw'essaawa eziwerako n'addamu okutubuuza kye tutuuseeko.\n"Nze nsobola okumutwala mu kifo dokita w'atuula kubanga oli omusajja abeera n'abantu bangi bwe mubeera mukkirizza tugende bwe mulemwa leero omulundi omulala gwe naabasanga mujja kusasula ezisingako."\nOlwamazeeyo ebyo n'atuwa ennamba y'essimu 0772 903 568/0751143277 kwe tubeera tumunoonyeza olwo ye n'agenda.\nNnamba y'essimu yawandiisibwa mu mannya ga John Obwin gwe twazudde oluvannyuma nga musawo ku Uganda Heart Institute, okusinziira ku kibiina ekiwandiisa abasawo.\nBaamuwandiika era nnamba ye eri 4486 ne nnamba ya layisinsi ye eri 15610. Twakubye ssimu nga tagikwata wabula oluvannyuma lw'ekiseera yagikutte ku Lwokutaano nga May 24.\nYatutegeezezza nti yabadde mu kkubo ng'agenda mu kyalo kyokka n'atulagira okuddamu okumukubirako ku Mmande nga May 27.\nBwe twakedde okumukubira nga takwata kyokka olweggulo ssaawa 11:27 yazzeemu n'atukubira n'atwetondera obutakwata ssimu nti ekiseera kyonna abadde alina omuntu gw'alongoosa ng'ali bubi.\n"Ggw'ova e Ntebe?" Bwe yatubuuzizza era kino kyamaze okutukakasa nti tetuli ffekka waliwo n'abalala abamunoonya. Yatukakasa nti enkeera ajja kubeerawo akole ku mulwadde waffe kyokka yagaanye okutulabira mu ddwaaliro e Mulago n'atulagirira ku kalwaliro ke aka Alpha and Omega e Kaleerwe ku lw'e Ttula.\nYawulikise nga tafaayo nnyo kumanya kiki ekiruma omulwadde wabula okutusikiriza okutuuka ku kalwaliro ke.\nYatulagidde tumukubireko nga tetunnaba kulinya ttakisi ezitutwalayo n'atugamba nti ne kondakita wa takisi amanyiiwo bw'ova ku Avis odda ku Muduuma siteegi oluyitawo katono nnyo obeera otuuse.\nOlwamubuuzizza erinnya lye tubeera tubuuza nga tutuuse n'ayanukula nti: buuza "Obwin John, naye tebamanyi nnyo linnya lyange ggwe bw'okuba nze nja kukunona. Akufumbira ey'omutwe naawe omufumbira ya bigere ne mwenkanya evvumbe... ffe twasazeewo kunoonya kalwaliro nga tetututteeyo mulwadde waffe.\nOlwatuuse we yatulagiridde amaaso gaggukidde ku kalwaliro kubanga kali ku kkubo kwennyini. Kali wakati mu maduuka n'emidaala egitunda ebibala n'okwetoloolawo waliwo obulwaliro obunene okusinga ku kano.\nBawandiseeko ebigambo ebinene nti "Dokita abeerawo okuva ku ssaawa 4:00 ekiro" era kuliko nti dokita ono asobola okukuyunga ku ddwaaliro lya gavunenti n'ofuna obujjanjabi obusingawo.\nMunda mwabaddemu omusajja ayambadde mu ngeri ya kisaazisaazi ng'ataddeko n'ekikooti.\nAkasenge akookubiri mwe baatututte nga kalimu akatanda we bakeberera abalwadde, eddagala mu masa, akatanda akaliko eddiba erya leeza n'akuuma akapima ebbugumu ly'omubiri.\nYatutegeezezza nti ye akebera obulwadde obutonotono wabula bw'obeera oyagala dokita olina okukola naye enteekateeka nga tonnaba kujja oba okugenda e Mulago ku Heart Insitutute n'omulaba.\nJuly 23, ku ssaawa 5:42 twabadde bataka ku kifo abalwadde b'emitima we batuukira e Mulago ne tukubira Obwin nga tumutegeeza nti twabadde ku kalwaliro ke ku lw'e Ttula ne batujuliza okujja e Mulago tumulabe.\nYeewuunyizza okubeera nga tumuguddeko n'agamba nti tulina okumukubira nga tetunnaba kusimbula kuva waffe n'atubuulira waali n'awokumusanga wabula yalabise nga kye twakoze tekyamusanyusizza.\nTeyabadde mu ofi isi we twatuukidde ne batuwa we tutuulako wabweru okumulindako n'atusaba okulindako eddakiika 20.\nYabadde musajja mukulukulu, wa kitema atambula asaayirira nga n'omutwe gutobeseemu envi, enfaanana ye yabadde teyawukana nnyo n'ekifaananyi kye yateeka ku whatsApp.\nAbalwadde ku bitanda e Mulago\nEBYABADDEWO NGA TUSISINKANYE:\nTwalinnye amadaala okutuuka ku mwaliiro ogusooka ku kifo we balongooseza emitima wabula twamusabye twogere naye nga tabiyingizizzaamu muntu mulala n'asalawo tutuule mu lukuubo abalwadde we balindira abasawo.\nTwamutegeezezza nti tulina omulwadde e Isingiro wabula kitwala ssente nnyingi okumutambuza.\nYabuuzizza omulimu gwe tukola ne gye tubeera twamuwadde bye tulabye n'alabika ng'akwatiddwaako n'ategeeza nti ye tayunga balwadde ku basawo balala e Mulago wabula alina kkiriniki eyiye asobola okumujjanjaba kubanga alina eddagala erirye.\n"Abantu bagamba nti teri ddagala lya sikoseero naye abavuddeyo ne bajja ne mbakolako bawonye. Abaana abaali batasoma bwe mbajjanjabye kati bali ku ssomero basoma, abasawo abali ku ddwaaliro awo bakimanyi naye tebaagala kufi irwa ssente tebasindika eno balwadde," Obwin bwe yannyonnyodde.\nYatutegeezezza n'abalwadde abalala b'azze ajjanjaba era wano we twamubuulizza ddi lwe tubeera tumuleetera owaffe. Yatutegeezezza nti engeri gy'ali ewala yabadde wakutuwa ddagala tulimutwalire.\nMinisitule y'ebyobulamu etulaga nti abaana 25,000 bazaalibwa nga balina obulwadde bwa sikoseero.\nObwin yatutegeezeza nti ddoozi gy'agaba ya 500,000/- ne tumwegayirira n'akkiriza okugituwa ku 200,000/-.\nYatuwadde olukalala lw'endwadde endala z'ajjanjaba nga kuliko: kookolo w'omubyenda, omusujja gw'ekibumba, sukaali, omuntu abeera nga yeerabiralabira, omutwe omuteezi, ebibuno ebivunda, omusujja ogw'enkaka. Okufuluuta n'ensigo.\nTwamutegeezezza nti ssente zaabadde ku ssimu n'atugamba nti asobola bulungi okutufunira we tuziggyirako awatali bayinza kutubba.\nYatukulembedde ne tufuluma eddwaaliro n'atutuusa ku kifo tuggyeyo ssente ye adduke ku kalwaliro ke ku lw'e Ttula aleete eddagala. Twalemeddwa okuggyayo ssente ne tumukubira nti ssente zigaanye ne tukkaanya okuddamu okusisinkana enkeera ku Lwokuna nga July 25.\nTwazzeemu okumukubira atukakase oba ddala eddagala linaakola, twamusabye waakiri asooke atuweeko ekitundu ku ddoozi tulabe bwe likola tulyoke tunone eddala.\nYatutegeezezza nti era y'ensonga lwaki twabadde twetaaga okusooka okutuula twogere kubanga lino eddagala lyerimu ly'awa buli muntu alina obuwadde obwo.\nAwo yamenye abalwadde b'azze awonya nga n'abamu bakyamukubira essimu okumwebaza.\nOBWIN ATUWA ENDAGIRIRO Y'OKUKOZESA EDDAGALA:\nOlunaku lwe twalagaanye zaabadde ziwera ssaawa 4:40 ne tumukubira essimu gye yakwatiddewo n'atutegeeza nti tusisinkane mu kiseera kya ddakiika 30 wabula olwa jaamu twatuuse kuyiseeko essaawa nnamba era yatukubidde essimu nga mukambwe nnyo.\nTwatuuse ne tukkaanya we tubeera tusisinkana twamusanzeewo ng'alina omukyala ali mu mmotoka gwe yabadde ayogera naye olwatulabye n'amusiibula.\nTwagenze ku dduuka eritunda ebitabo n'ebikozesebwa mu ofiisi wano we yatutegeerezza nti omukazi gwe tulabye, omubaka wa Sudan mu Uganda ye yabadde amutumye eddagala.\nEra n'abakozi ku ddwaliro ly'emitima bamugulako eddagala. Yalabise ng'ekifo akimanyi era n'abantu be twasanzeewo ng'asaaga nabo bulungi.\nTwamusasudde 200,000/- wabula yatulabye nga tulinga abatamatidde n'asikayo obutabo obulimu nnamba z'essimu ez'abantu baagamba nti azze abaguza eddagala.\nYatuwandiikidde endagiriro ku ngeri gye tubeera tukozesaamu eddagala nga bw'atugamba nti obuzibu bw'abalwadde abamu olufunamu olungubanguba tebaddamu kukuba ssimu. Twamutegeezezza nti eddagala tugenda kuliteeka ku bbaasi balitwale e Mbarara. Kye twasigadde twebuuza biki by'atabuza eddagala ly'awa abalwadde era woosomera bino ng'abakugu bali mu kulyekebejja okuzuula ekituufu ekiririmu.\nOMUKUGU ALINA KKIRINIKI EY'OBWANNANNYINI MU DDWAALIRO:\nNga tukola okunoonyereza kwaffe eyo gye twagwiiridde ku mukugu omulala alina kkiriniki ey'obwannannyini munda mu ddwaaliro.\nAliraanye St. Joseph's Catholic Church, ku luggi kuliko akapande nti "St. Joseph Center for Holistic Wellness Consultancy, nga bifunziddwa nti JOSCHS nga wabbali waliwo ekirabo ky'emmere.\nJuly 18 zaabadde zikunukkiriza okuwera ssaawa 4:00 nga tugguse ku JOSCHS, waabadde waggale wabula bbulooka n'atutegeeza nti tusobola okulindamu essaawa ng'emu bajja kuggulawo kubanga omukugu akola mu biseera bya ttuntu.\nWabula yatugambye nti ng'ono bw'ataliiwo ye yabadde asobola okututwala ku dokita omulala asingako.\nTwasazeewo okuvaayo ne tuddayo olweggulo ku ssaawa 9:00, twasanze waggule nga waliwo abalwadde munaana abalinze.\nBonna baabadde bakadde naye nga beemulugunya n'omu yabadde atudde ku seminti wansi.\nBaatutegeezeza nti engeri gye gwabadde omulundi gwaffe ogusooka okugendawo twabadde tulina okusasula 53,000/- nga tetunnaba kulaba musawo.\nEmirundi egiddako tujja kusasulanga 20,000/- buli lwe tujja nga tekuli ddagala.\nTwasasudde ne batuwa lisiiti eri ku nnamba 6533 eriko JOSCHs n'ebigambo St. Joseph's chaplaincy.\nDr. olwazze abalwadde ne batandika okuyingira nga bwe bazze twayingidde ssaawa 11:34 ekifaananyi kye ekyabadde ku mmeeza kwe kwabadde erinnya lye Dr. Simon Peter Eyoku ono mukugu w'e Mulago mu by'okujjanjaba ensigo.\nTwamutegeezezza nti ebigere bizimba yakebedde puleesa n'atubuuza ebibuuzo ebitukwatako.\nYatutegeezezza nti obuzibu buyinza okubeera nga buva ku ngeri nnyingi; puleesa okubeera wansi, obulwadde bw'okuzimba ebigere oba ensigo okubeera nga ndwadde.\nYatuwandiikidde eddagala erikendeeza okuzimba n'asemba tugende bakebere byonna bye yagambye bazuule ekituufu ekituluma. Baatulagiridde Deo ali ku ssimu 0700 0845 989 nti asobola okutukebera obulungi.\nYagenze okututemeratemera mu ssente ze tulina okusasula nga ziri 850,000/- wabula n'atusuubiza okukebera siriimu ku bwereere.\nbamanyiddwa ennyo mu kutunda\nettaka kyewuunyisa nti\nkati baatuuka dda ne mu malwaliro!\nEby'obulamu bikwata kifo kya\nnkizo mu mirimu gyonna era\nabasawo abatendeke okutandika\nokujjanjaba abantu basooka kukuba\nbirayiro n'okuwandiikibwa mu\nOyinza okwebuuza kiki ekyagwa\nmu ddwaaliro ekkulu e Mulago\nbakayungirizi gye beegiriisiza\nng'ekisotta entula! Eno gye batuuka\nokweyita abakugu abalongoosa\nabantu nga bwe babasikiriza okubakolako,\nokubaguza eddagala nga babakakasizza\nnti kkansa ajja kuwona.\nAbalwadde bangi batuuka\nokugenda mu ddwaaliro nga\nbasobeddwa oba nga bakomye, kale\noyo yenna amaaso gwe gatuukirako\nng'alabika okumuyamba asobola\nokumubuulira buli ekimukwatako\nalabe ng'ataasa obulamu.\nKiri Mulago eyo gy'otuuka\nn'osanga abantu abatudde mu\nbubinja olumu oyinza okulowooza\nnti bajjanjabi ate olulala n'olowooza\nnti bakozi mu ddwaaliro.\nBalinga be baasooka okutendekako\nku ngeri gye balina okumatiza\nabalwadde. Oyingira bakukanuulidde\namaaso era oyo gwe balaba ng'ali\nmu mbeera mbi asobeddwa basooka\nkwefuula ng'abamuyambako. Bali\nbuli wamu okuva ku ggeeti, mu bifo\nawasimba mmotoka, ku mbalaza\nn'okutuuka munda mu waadi gye\nBamatiza abalwadde okubaggyako\nssente okuva mu nsawo\nzaabwe ezaawomoggose edda. Wano\nBukedde waasinzidde okulondoola\nabafere bano abalina emitima egibalinga\nempiima abatalina busaasizi\nnga basobola n'okukwakkula\nssente ku muntu aleebaleebera ku\nmugo gw'entaana, omulwadde ne\nbw'abakutukira mu ngalo tebafaayo\nbawummuza wabbali nga banoonya\nomulala gwe banaggyako ssente.\nAbamu ku balwadde e Mulago\nbaategeezezza nti ekimu ku bibaviirako\nokuwaba ne batwalibwa\nbabbulooka abateegera ebweru\nw'eddwaaliro, y'engeri olumu gye\nbatafi ibwako nga bagenze mu\nddwaaliro, abasawo nga batunuulira\noyo yekka abawadde enguzi kw'ossa\nokukandaalirizibwa okufuna obujjanjabi\nne babeera mu layini ate nga\nbaba bagenzeeyo bali mu bulumi\nObweraliikirivu obunene buli ku\nngeri babbulooka gye bawugula\nabalwadde ne batuuka n'okubatwala\nmu bifo gye baweebwa eddagala\neriteeberezebwa nti lya bulabe eri\nobulamu bw'abantu abo. Olumu\nbabawa n'eddagala ly'endwadde ze\nbatalina, wabula nga batunuulidde\nkimu kufuna nsimbi.\nOLUGENDO LWAFFE LWATANDISE BWE\nEkiseera eky'ettuntu twagumbye\nku kifo we bajjanjabira abalwadde\nbannalubiri. Olukuba lwatandise\nokufuuyirira naffe ne tulemerawo.\nTwabadde tukyali awo ng'omusajja\nomukulukulu agguse n'atutuukirira\nng'alabika yabadde azze atulondoola\nagayisa waggulu wa gaalubindi\nn'atubuuza oba twabadde tulina\nobuyambi bwe twetaaga. Yalabise\nng'atunakuwaliddwaako ne tumutegeeza\nnti tuludde nga tuleeta\nomulwadde waffe owa Nnalubiri\n(sikoseero) kyokka tetufunye buyambi\nYategeezezza nti alina Dokita\ngw'amanyi akolera ku kifo ekijjanjaba\nabalwadde b'emitima kyokka\nasobola n'okujjanjaba siikoseero era\nyatusabye 20,000/- amututuuseeko.\nTwasoose kugaana kuzisasula\nn'agenda wabula yakomyewo oluvannyuma\nn'addamu okutubuuza kye tutuuseeko.\n"Nze nsobola okumutwala mu\nkifo dokita w'atuula kubanga oli\nomusajja abeera n'abantu bangi bwe\nmubeera mukkirizza tugende bwe\nmulemwa leero omulundi omulala\ngwe naabasanga mujja kusasula\nezisingako." Olwamazeeyo ebyo\nn'atuwa ennamba y'essimu 0772\n903 568/0751143277 kwe tubeera\ntumunoonyeza olwo ye n'agenda.\nNnamba y'essimu yawandiisibwa\nmu mannya ga John Obwin gwe\ntwazudde oluvannyuma nga\nmusawo ku Uganda Heart Institute,\nokusinziira ku kibiina ekiwandiisa\nabasawo. Baamuwandiika era\nnnamba ye eri 4486 ne nnamba\nya layisinsi ye eri 15610. Twakubye\nssimu nga tagikwata wabula oluvannyuma\nlw'ekiseera yagikutte ku\nLwokutaano nga May 24.\nYatutegeezezza nti yabadde mu\nkkubo ng'agenda mu kyalo kyokka\nn'atulagira okuddamu okumukubirako\nku Mmande nga May 27. Bwe\ntwakedde okumukubira nga takwata\nkyokka olweggulo ssaawa 11:27\nyazzeemu n'atukubira n'atwetondera\nobutakwata ssimu nti ekiseera\nkyonna abadde alina omuntu\ngw'alongoosa ng'ali bubi.\n"Ggw'ova e Ntebe?" Bwe\nyatubuuzizza era kino kyamaze\nokutukakasa nti tetuli ffekka waliwo\nn'abalala abamunoonya. Yatukakasa\nnti enkeera ajja kubeerawo akole ku\nmulwadde waffe kyokka yagaanye\nokutulabira mu ddwaaliro e Mulago\nn'atulagirira ku kalwaliro ke aka\nAlpha and Omega e Kaleerwe ku\nYawulikise nga tafaayo nnyo\nkumanya kiki ekiruma omulwadde\nwabula okutusikiriza okutuuka\nku kalwaliro ke. Yatulagidde tumukubireko\nnga tetunnaba kulinya\nttakisi ezitutwalayo n'atugamba nti\nne kondakita wa takisi amanyiiwo\nbw'ova ku Avis odda ku Muduuma\nsiteegi oluyitawo katono nnyo\nOlwamubuuzizza erinnya lye\ntubeera tubuuza nga tutuuse\nn'ayanukula nti: buuza "Obwin John,\nnaye tebamanyi nnyo linnya lyange\nggwe bw'okuba nze nja kukunona.\nAkufumbira ey'omutwe naawe\nomufumbira ya bigere ne mwenkanya\nevvumbe... ffe twasazeewo\nkunoonya kalwaliro nga tetututteeyo\nOlwatuuse we yatulagiridde\namaaso gaggukidde ku kalwaliro\nkubanga kali ku kkubo kwennyini.\nKali wakati mu maduuka n'emidaala\negitunda ebibala n'okwetoloolawo\nwaliwo obulwaliro obunene\nokusinga ku kano. Bawandiseeko\nebigambo ebinene nti "Dokita\nabeerawo okuva ku ssaawa 4:00\nekiro" era kuliko nti dokita ono\nasobola okukuyunga ku ddwaaliro\nlya gavunenti n'ofuna obujjanjabi\nMunda mwabaddemu omusajja\nayambadde mu ngeri ya kisaazisaazi\nng'ataddeko n'ekikooti. Akasenge\nakookubiri mwe baatututte nga\nkalimu akatanda we bakeberera\nabalwadde, eddagala mu masa,\nakatanda akaliko eddiba erya leeza\nn'akuuma akapima ebbugumu\nYatutegeezezza nti ye akebera\nobulwadde obutonotono wabula\nbw'obeera oyagala dokita olina okukola\nnaye enteekateeka nga tonnaba\nkujja oba okugenda e Mulago ku\nHeart Insitutute n'omulaba.\nJuly 23, ku ssaawa 5:42 twabadde\nbataka ku kifo abalwadde b'emitima\nwe batuukira e Mulago ne tukubira\nObwin nga tumutegeeza nti\ntwabadde ku kalwaliro ke ku lw'e\nTtula ne batujuliza okujja e Mulago\nYeewuunyizza okubeera nga\ntumuguddeko n'agamba nti\ntulina okumukubira nga tetunnaba\nkusimbula kuva waffe n'atubuulira\nwaali n'awokumusanga wabula\nyalabise nga kye twakoze tekyamusanyusizza.\nofi isi we twatuukidde ne batuwa we\ntutuulako wabweru okumulindako\nn'atusaba okulindako eddakiika\n20. Yabadde musajja mukulukulu,\nwa kitema atambula asaayirira\nnga n'omutwe gutobeseemu envi,\nenfaanana ye yabadde teyawukana\nnnyo n'ekifaananyi kye yateeka ku\nTwalinnye amadaala okutuuka\nku mwaliiro ogusooka ku kifo we\nbalongooseza emitima wabula twamusabye\ntwogere naye nga tabiyingizizzaamu\nmuntu mulala n'asalawo\ntutuule mu lukuubo abalwadde we\nbalindira abasawo. Twamutegeezezza\nnti tulina omulwadde e Isingiro\nwabula kitwala ssente nnyingi okumutambuza.\nYabuuzizza omulimu gwe tukola\nne gye tubeera twamuwadde bye\ntulabye n'alabika ng'akwatiddwaako\nn'ategeeza nti ye tayunga balwadde\nku basawo balala e Mulago wabula\nalina kkiriniki eyiye asobola okumujjanjaba\nkubanga alina eddagala\n"Abantu bagamba nti teri ddagala\nlya sikoseero naye abavuddeyo\nne bajja ne mbakolako bawonye.\nAbaana abaali batasoma bwe mbajjanjabye\nkati bali ku ssomero basoma,\nabasawo abali ku ddwaaliro awo\nbakimanyi naye tebaagala kufi irwa\nssente tebasindika eno balwadde,"\nObwin bwe yannyonnyodde.\nabalala b'azze ajjanjaba era wano\nwe twamubuulizza ddi lwe tubeera\ntumuleetera owaffe. Yatutegeezezza\nnti engeri gy'ali ewala yabadde\nwakutuwa ddagala tulimutwalire.\nMinisitule y'ebyobulamu etulaga\nnti abaana 25,000 bazaalibwa nga\nbalina obulwadde bwa sikoseero.\nObwin yatutegeezeza nti ddoozi\ngy'agaba ya 500,000/- ne tumwegayirira\nn'akkiriza okugituwa ku\n200,000/-. Yatuwadde olukalala\nlw'endwadde endala z'ajjanjaba nga\nkuliko: kookolo w'omubyenda, omusujja\ngw'ekibumba, sukaali, omuntu\nbw'abalwadde abamu olufunamu\nolungubanguba tebaddamu kukuba\nTwamutegeezezza nti eddagala\ntugenda kuliteeka ku bbaasi balitwale\ne Mbarara. Kye twasigadde\ntwebuuza biki by'atabuza eddagala\nly'awa abalwadde era woosomera\nbino ng'abakugu bali mu kulyekebejja\nokuzuula ekituufu ekiririmu.\nOMUKUGU ALINA KKIRINIKI\nEY'OBWANNANNYINI MU DDWAALIRO:\nNga tukola okunoonyereza kwaffe\neyo gye twagwiiridde ku mukugu\nomulala alina kkiriniki ey'obwannannyini\nmunda mu ddwaaliro.\nAliraanye St. Joseph's Catholic\nChurch, ku luggi kuliko akapande\nnti "St. Joseph Center for\nHolistic Wellness Consultancy,\nnti JOSCHS nga wabbali\nwaliwo ekirabo ky'emmere.\nJuly 18 zaabadde\nssaawa 4:00 nga tugguse\nku JOSCHS, waabadde\nwaggale wabula bbulooka\nn'atutegeeza nti tusobola\nng'emu bajja kuggulawo\nkubanga omukugu akola\nmu biseera bya ttuntu.\nWabula yatugambye nti\nng'ono bw'ataliiwo ye\nyabadde asobola okututwala\nku dokita omulala\nne tuddayo olweggulo ku\nssaawa 9:00, twasanze\nwaggule nga waliwo\nabalinze. Bonna baabadde\nbakadde naye nga\nyabadde atudde ku seminti\nnti engeri gye gwabadde\ntwabadde tulina okusasula\n53,000/- nga tetunnaba\nEmirundi egiddako tujja\nkusasulanga 20,000/- buli\nlwe tujja nga tekuli ddagala.\nTwasasudde ne batuwa\nlisiiti eri ku nnamba 6533\neriko JOSCHs n'ebigambo\nSt. Joseph's chaplaincy.\nDr. olwazze abalwadde ne\nbatandika okuyingira nga\nbwe bazze twayingidde\nssaawa 11:34 ekifaananyi\nkye ekyabadde ku\nmmeeza kwe kwabadde\nerinnya lye Dr. Simon Peter\nEyoku ono mukugu w'e\nMulago mu by'okujjanjaba\nnti ebigere bizimba yakebedde\npuleesa n'atubuuza ebibuuzo\nebitukwatako. Yatutegeezezza nti\nobuzibu buyinza okubeera nga buva\nku ngeri nnyingi; puleesa okubeera\nwansi, obulwadde bw'okuzimba\nebigere oba ensigo okubeera\nnga ndwadde. Yatuwandiikidde\neddagala erikendeeza okuzimba\nn'asemba tugende bakebere byonna\nbye yagambye bazuule ekituufu\nBaatulagiridde Deo ali ku\nssimu 0700 0845 989 nti asobola\nokutukebera obulungi. Yagenze okututemeratemera\nmu ssente ze tulina\nokusasula nga ziri 850,000/- wabula\nn'atusuubiza okukebera siriimu ku\nMukulu wange yankozesa


Bukedde Online - Mmengo ereese kaadi yâ€™abali ku ttaka lya Kabaka\nMmengo ereese kaadi yâ€™abali ku ttaka lya Kabaka\nAbasuubuzi baggaddewo ekizimbe kya Kizito ...\nâ€œEnkola eyâ€™okussa ebikwata ku byapa byâ€™abantu tugireese okutangira abantu okutambula nâ€™ebyapa mu nsawo ekibadde kiviiriddeko bangi okubabulako ne balifiirwa,â€Â bwatyo omumyuka wâ€™akulira ekitongole kino Stephen Kituuka bweyagambye.\nMu kiseera kyâ€™ekimu baalangiridde nga bwe wassiddwa\nMu kiseera kyâ€™ekimu baalangiridde nga bwe wassiddwaawo enkola abantu abali ku ttaka lya Kabaka erya ma\nyiro 350 mwe bagenda okutandika okwewola ensimbi mu bbanka nga bakozesa ebiwandiiko ebibaweebwa ekitongole kya BLB oluvannyuma lwâ€™okwewandiisa nakyo.\nBino Kituuka abadde nâ€™abakungu abalala okuli Kyewalabye Male omuwandiisi wa BLB, Munnamateeka waabwe Lilian Kaddu, Bashil Kizito avunanyizibwa ku bya liizi nâ€™abalala bino baabyogeredde mu lukungâ€™aana lwa bannamawulire olwatudde mu ofiisi zâ€™ekitongole kino ku Bulange e Mmengo ku Lwokusatu.\nEzimu ku bbanka ezaanokoddwaayo ezimaze okukwatagana nâ€™e BLB kuliko Centenary BankÂ ne Mednet nga nâ€™endala zisuubirwav okugyegattako akadde konna.\nKyewalabye bwe yabadde ayogera yategeezezza nti newankubadde Obwakabaka bwa Buganda bukola okukuuma ettaka lyâ€™abantu nga kwâ€™otadde nâ€™okukakasa nti ebirikwatako bissibwa mu kompyuta,Â ekitongole kya Gavumenti ekivunaanyizibwa ku ttaka kisaana okwongera amaanyi mu kulwanyisa enguzi nâ€™okukyusa ebyapa byâ€™abantu mu bukyamu era kyongere nâ€™obukuumi nti kuba kirina obusobozi obumala.\nâ€œFfe ne bwetukola ennyo tetulina busobozi bumala kutuukiriza bigendererwa byaffe nâ€™olwekyo gavumenti esaana nayo okwongera amaanyi mu kitongole kyayoâ€ kyewalabye bwe yagambye nâ€™ategeeza nga bwe baliko nâ€™enteekateeka eyâ€™emyaka etaano gye bakoze gye bayise â€˜Strategy and Cooperation Plan egenda okutunuulira okulongoosa obutale bwa Kabaka nâ€™okulongoosa ebintu Buganda Land Board byâ€™ebadde ekola kyokka nga tebituukana na mutindo.\nAsoma P3 abuze\nMicho azudde awasinga okubeera obuzibu


Bukedde Online - Ababaka bakyewaggula ba NRM bagobeddwa mu lusirika e Kyankwanzi\nOw'eggye ezzibizi bamukutte\nABABAKA ba NRM mukaaga baganiddwa okwetaba mu lusirika lw’akabondo k’ekibiina kino aka palamenti olugenda okumala wiiki nnamba e Kyankwanzi ng’entabwe eva ku kwewaggula ku kibiina ne bakola n’okwogera ebikontana n’endowooza yakyo.\nOmubaka John Baptist Nambeshe\nAbaaganiddwa Monicah Amoding (mukazi Kumi ), Gafa Mbwatekamwa (Kasambya), Barnabas Tinkasiimire (Buyaga West), Theodore Ssekikubo (Lwemiyaga), Patrick Oshabe Nsamba (Kassanda) ne John Baptist Nambeshe (Manjiya).\nOmwogezi w'akabondo ka NRM mu palamenti Margaret Muhanga eyabadde n'omumyuka wa ssentebe w'akabondo kano Solomon Silwany baagambye nti ababaka ba NRM aboogeddwaako wagulu beeyisa ng'aboludda oluvuganya.\n‘'Bano bawakanya buli kintu NRM ky'ereeta. Balonda nga baludda luvuganya. Bambala langi myufu ng'aba UPC '' Muhanga bwe yagambye. N'ayongera nti ssentebe wa NRM Gen. Yoweri Museveni ye yalagidde nampala w'ababaka ba NRM ,Ruth Nankabirwa okuyita ababaka bajje mu lusirika luno.\nOlusirika lugenda kuggulwawo Pulezidenti Museveni era lukwajje okutuuka March 20,2019. Luli ku mulamwa :''Okulakulanya amakkolero okusobola okufuna emirimu n'abantu okuba obulungi''. Ababaka bagenda kukubaganya ebirowoozo ku bituukiddwaako n'ebikyagaanyi mu manifesito ya NRM okuva mu 2016.\nOlusirika lugenda kulaba engeri okulakulanya amakkolero gye kugenda okuyamba okuleeta emirimu kiyambe okukendeeza ku bantu abayimiriddewo ku kulima emmere ey'okulya.\nMuhanga yagambye nti ekya Museveni obutavuganyizibwa ng'akwata bendera ya NRM mu 2021 tekiri ku lukalala lwa byakutesebwako kyokka n'agamba nti bwe wabaawo omubaka akireeta banne bajja kukikubaganyaako ebirowoozo basalewo eky'enkomerero. Aba CEC bakiriza Pulezidenti Museveni aleme kuvuganyizibwa.\nAbamu ku babaka abaaganiddwa okugenda mu lusirika baagambye nti bagenda kwekubira enduulu mu kakiiko ka NRM akakwasisa empisa. Omubaka Nambeshe yagambye nti ekyakoleddwa kikontana ne Konsityusoni y'ekibiina ate Tinkasimire n'agamba nti kano kakodyo ka kwawulayawula bantu nga bw'ofuga\nTrump ayombye n'omumyuka lwa kumukisa byama\nBUKEDDE KU SSANDE YAFULUMYE DDA NG'ALIMU GANO\nBUKEDDE W'OLWOKUNA ALIMU GANO G'OTOSAANA KUSUBWA


Olubereberye 24 LCB - Genesis 24 NIVUK | Biblica América Latina\nOlubereberye 24 LCB - Genesis 24 NIVUK\n1Ibulayimu yawangaala n’akaddiwa nnyo; era Mukama yamuwa emikisa mingi mu byonna. 2 Awo Ibulayimu n’agamba omuddu asinga obukulu mu nnyumba ye, eyali afuga byonna Ibulayimu bye yalina nti, “Teeka omukono gwo wansi w’ekisambi kyange[a] 3 ndyoke nkulayize mu maaso ga Mukama Katonda w’eggulu era Katonda w’ensi, nga toliwasiza mutabani wange mukazi kuva mu bawala ba nsi ya Bakanani, mwe mbeera, 4 wabula ng’oligenda mu nsi yange mu bantu bange n’owasiza mutabani wange Isaaka omukazi.”\n5 Omuddu kwe ku mubuuza nti, “Omukazi bw’ataliyagala kujja nange mu nsi eno, ndizzaayo mutabani wo mu nsi mwe wava?” 6 Ibulayimu n’addamu nti, “Togezanga n’ozzaayo mutabani wange. 7 Mukama, Katonda w’eggulu, eyanzigya mu nnyumba ya kitange, mu nsi mwe nazaalibwa eyayogera nange era n’andayirira nti, ‘Ezadde lyo ndiriwa ensi eno,’ alituma malayika we n’akukulembera owasirize mutabani wange omukazi era omuggyeyo. 8 Naye omukazi bw’aligaana okujja naawe, olwo ekirayiro kino kiriba tekikyakusiba. Kyokka togezanga n’ozzaayo omwana wange.” 9 Awo omuddu kwe kuteeka omukono gwe wansi w’ekisambi kya mukama we Ibulayimu.\n10 Awo omuddu n’atwala ku ŋŋamira za mukama we n’agenda ng’atutte buli ngeri ya kirabo okuva ku bya mukama we. N’ayimuka n’agenda e Mesopotamiya mu kibuga kya Nakoli. 11 Obudde bwe bwawungeera n’atuuka ebweru w’ekibuga n’afukamiza awo eŋŋamira okumpi n’oluzzi obudde nga buwungedde abakazi we bagendera okukima amazzi.\n12 N’asaba nti, “Ayi Mukama Katonda wa mukama wange Ibulayimu mpa obuwanguzi leero nkwegayiridde, olage mukama wange Ibulayimu okwagala kwo okutaggwaawo. 13 Laba nnyimiridde okumpi n’oluzzi, ne bawala b’abantu ab’omu kibuga bajja okusena amazzi. 14 Kale omuwala gwe nnaagamba nti, ‘Nkwegayiridde mpa ku mazzi ag’omu nsuwa yo nnyweko,’ n’amala agamba nti, ‘Kale nnywa, era n’eŋŋamira zo nnaazinywesa,’ oyo y’aba abeera gw’olonze okuba mukazi w’omuddu wo Isaaka. Ku kino kwe nnaategeerera nti olaze mukama wange ekisa kyo ekitaggwaawo.”\n15 Laba, bwe yali nga tannamaliriza kusaba, Lebbeeka muwala wa Besweri mutabani wa Mirika muka Nakoli, muganda wa Ibulayimu, n’ajja ng’atadde ensuwa ye ey’amazzi ku kibegabega kye. 16 Omuwala oyo yali mulungi okulabako nga muwala mbeerera, n’akka mu luzzi n’ajjuza ensuwa ye n’avaayo.\n17 Awo omuddu n’ayanguwa n’amusisinkana, n’amugamba nti, “Nkusaba ompe ku tuzzi ku nsuwa yo.”\n18 N’amuddamu nti, “Nywako mukama wange.” Amangwago n’assa ensuwa mu mikono gye, n’agikwata mu mukono gwe n’amuwa amazzi.\n19 Bwe yamala okumuwa amazzi, n’amugamba nti, “N’eŋŋamira zo nazo nnaazisenera amazzi okutuusa lwe zinaamala okunywa.” 20 Bw’atyo n’ayanguwa n’ayiwa ensuwa ye ey’amazzi n’agimalira mu kyesero, n’adduka n’asena amalala agaali gamala eŋŋamira ze zonna, 21 omusajja ng’asirise ng’amwekaliriza amaaso okumanya obanga Mukama awadde olugendo lwe omukisa oba nedda.\n22 Eŋŋamira bwe zaamala okunywa, omusajja n’addira empeta ya zaabu ey’oku matu erimu gulaamu ttaano n’obutundu musanvu n’ebikomo ebya zaabu bibiri eby’oku mikono bya gulamu kikumi mu kkumi na ttaano n’abiwa omuwala abyenaanike. 23 N’amubuuza nti, “Oli muwala w’ani? Mu nnyumba ya kitaawo mulimu ekisenge mwe tuyinza okusuzibwa?” 24 N’amuddamu nti, “Ndi muwala wa Besweri, mutabani wa Mirika gwe yazaalira Nakoli.” 25 N’ayongerako nti, “Tulina omuddo omukalu n’emmere endala ebimala, era n’ekisenge eky’okusulamu tukirina.”\n26 Awo omusajja n’akutamya omutwe gwe n’asinza Mukama. 27 N’agamba nti, “Yeebazibwe Mukama Katonda wa mukama wange Ibulayimu atalese kisa kye ekitaggwaawo n’obwesigwa bwe eri mukama wange. Era nze ku lwange Mukama ankulembedde mu kkubo n’antuusa mu nnyumba ya booluganda lwa mukama wange.” 28 Awo omuwala n’adduka n’ategeeza ab’ennyumba ya nnyina ebintu ebyo byonna. 29 Lebbeeka yalina mwannyina, Labbaani, eyayanguwa okulaga ku luzzi eri omusajja, 30 Labbaani bwe yalaba empeta n’ebikomo ku mikono gya mwannyina, era bwe yawulira ebigambo bya mwannyina ng’omusajja bw’amugambye, n’agenda eri omusajja. Laba omusajja yali ng’ayimiridde awali eŋŋamira ku luzzi. 31 Labbaani n’amugamba nti, “Jjangu gwe aweereddwa Mukama omukisa. Lwaki obeera eno? Ntegesse ennyumba era n’ekifo ky’eŋŋamira.”\n32 Awo, omusajja n’alaga ku nnyumba, n’asumulula eŋŋamira, ne baziwa essubi n’ebyokulya ne bamuleetera n’amazzi ye n’abasajja be yali nabo banaabe ebigere. 33 Oluvannyuma ne bamuleetera emmere alye. Kyokka ye n’agamba nti, “Sijja kulya nga sinnayogera kindeese.”\n34 Awo n’agamba nti, “Ndi muddu wa Ibulayimu. 35 Mukama yawa mukama wange emikisa mingi, era afuuse mukulu, amuwadde ebisibo by’endiga n’amagana g’ente, ne ffeeza ne zaabu, abaweereza abasajja n’abaweereza abakazi era n’eŋŋamira awamu n’endogoyi. 36 Era Saala muka mukama wange bwe yali ng’akaddiye yamuzaalira omwana owoobulenzi, era mukama wange awadde oyo byonna by’alina. 37 Mukama wange yandayiza n’aŋŋamba nti, ‘Towasizanga mutabani wange mukazi ava mu Bakanani ba nnyini nsi mwe mbeera. 38 Wabula oligenda mu nnyumba ya kitange, mu bantu bange, n’owasiza mutabani wange omukazi okuva omwo.’\n39 “Ne mbuuza mukama wange nti, ‘Omukazi bw’atalikkiriza kujja nange?’\n40 “Ye n’anziramu nti, ‘Mukama oyo gwe ntambulira mu maaso ge alikutumira malayika we mu lugendo lwo era alikuwa omukisa, n’owasiza mutabani wange omukazi okuva mu bantu bange, era mu nnyumba ya kitange. 41 Naye ekirayiro kyange tekirikubaako bw’olituuka mu bantu bange ne batamukuwa, nga ggwe toliiko musango.’\n42 “Leero bwe ntuuse ku luzzi, ne ŋŋamba nti, ‘Ayi Mukama, Katonda wa mukama wange Ibulayimu, obanga onoowa omukisa olugendo luno lwe ndiko, 43 laba, nnyimiridde awali oluzzi, kale omuwala anajja okusena amazzi, ne mugamba nti, “Nkusaba ku tuzzi mu nsuwa yo nyweko,” 44 n’anziramu nti, “Nnywa, era n’eŋŋamira zo nazo nzija kuzisenera,” oyo y’aba abeera omukazi Mukama gw’alondedde mutabani wa mukama wange.’\n45 “Laba, bwe nabadde nga nkyayogera mu mutima gwange, Lebbeeka n’avaayo n’ensuwa ye ng’eri ku kibegabega kye, n’aserengeta ku luzzi n’asena amazzi. Ne mugamba nti, ‘Nkusaba ompe nyweko.’\n46 “Nassa mangu ensuwa ye okuva ku kibegabega kye, n’agamba nti, ‘Nnywa, era nnaanywesa n’eŋŋamira zo.’\n47 “Kwe ku mubuuza nti, ‘Oli muwala w’ani?’ N’anziramu nti, ‘Ndi muwala wa Besweri, mutabani wa Nakoli, Mirika gwe yamuzaalira.’ Ne nteeka empeta ku nnyindo ye n’ebikomo ku mikono gye. 48 Awo ne nkutamya omutwe gwange ne nsinza Mukama ne muwa ekitiibwa, Katonda wa mukama wange Ibulayimu eyankulembera nannuŋŋamya mu lugendo lwange okuwasiriza mutabani wa mukama wange omukazi okuva mu bantu ba mukama wange. 49 Kale kaakano obanga mu mazima munaakolera mukama wange ebyekisa, mumbuulire, era obanga si bwe kityo mumbuulire; ndyoke mmanye eky’okukola.”\n50 Awo Labbaani ne Besweri ne baddamu nti, “Kino kivudde wa Mukama, tetuyinza kukuddamu kino oba kiri. 51 Laba, Lebbeeka wuuyo, mutwale, agende abeere muka mutabani wa mukama wo, nga Mukama bw’alagidde.”\n52 Omuddu wa Ibulayimu bwe yawulira ebigambo byabwe n’avuunama wansi mu maaso ga Mukama. 53 N’aggyayo eby’obugagga ebya ffeeza ne zaabu, n’ebyambalo n’abiwa Lebbeeka, era n’awa mwannyina ne nnyina ebirabo eby’omuwendo omungi. 54 Awo ye n’abasajja be yali nabo ne balyoka balya era ne banywa; ne basulayo ekiro ekyo.\n55 Mwannyina ne nnyina ne bamuddamu nti, “Leka omuwala abeereko naffe akaseera, wakiri ennaku kkumi, olwo mulyoke mugende.”\n56 Ye n’abaddamu nti, “Temundwisa, kubanga Mukama awadde olugendo lwange omukisa.” 57 Ne bagamba nti, “Ka tuyite omuwala tumubuuze.” 58 Ne bayita Lebbeeka, ne bamubuuza nti, “Onoogenda n’omusajja ono?” N’addamu nti, “Nnaagenda.”\n59 Awo ne basiibula Lebbeeka mwannyinaabwe, n’omuweereza we omuwala, n’omuweereza wa Ibulayimu omusajja awamu n’abasajja be. 60 Ne basabira Lebbeeka omukisa ne bamugamba nti,\n61 Awo Lebbeeka n’abaweereza be ne basituka ne beebagala eŋŋamira ne bagenda n’omuweereza wa Ibulayimu omusajja, bw’atyo omuddu n’atwala Lebbeeka ne bagenda.\n62 Olwo Isaaka yali ng’avudde e Beerirakayiroyi ng’ali mu Negevu. 63 Awo bwe yali ng’atambula nga bw’afumiitiriza mu nnimiro akawungeezi, n’ayimusa amaaso ge n’alengera eŋŋamira nga zijja. 64 Ne Lebbeeka n’ayimusa amaaso ge. Bwe yalengera Isaaka n’ava ku ŋŋamira, 65 n’abuuza omuddu nti, “Ani oyo gwe nnengera mu nnimiro ajja okutusisinkana?”\n66 Awo omuddu n’ategeeza Isaaka byonna nga bwe byagenda. 67 Awo Isaaka n’atwala Lebbeeka n’amuyingiza mu weema eyali eya Saala nnyina, n’afuuka mukazi we n’amwagala. Isaaka n’alyoka afuna essanyu kasookedde afiirwa nnyina.[b]\n24:2 wansi w’ekisambi kyange amakulu nti ekirayiro ekyo kyali kitwaliramu ne bazzukulu ba Ibulayimu.\n24:67 Waali wayiseewo emyaka esatu nga Saala afudde (17:17; 23:1; 25:20).


Nnaabakyala Eseza yalwanirira abantu ba Katonda | Okukkiriza Okwa Nnamaddala\nESSUULA EY’EKKUMI N’ETTAANO\nYalwanirira Abantu ba Katonda\n1-3. (a) Lwaki Eseza ateekwa okuba nga yalimu okutya bwe yali agenda eri bbaawe? (b) Bibuuzo ki bye tugenda okwekenneenya?\nESEZA amameeme gateekwa okuba nga gaali gamukuba ng’agenda okuyingira mu luggya lw’omu lubiri lw’e Susani. Olubiri olwo lwawuniikirizanga omuntu yenna eyaluyingirangamu olw’engeri ennungi ennyo gye lwali lwazimbibwamu era n’engeri gye lwali lwayooyootebwamu. Ku bisenge byalwo kwaliko ebifaananyi ebirabika obulungi ennyo eby’ente ezaalina ebiwaawaatiro, eby’abalasi b’obusaale, n’eby’empologoma. Lwalimu empagi z’amayinja ezaali zitonaatoneddwa obulungi ennyo, era lwalimu n’ebibumbe ebinene ddala. Olubiri olwo lwali kumpi n’ensozi eziyitibwa Zagulosi era nga luli kumpi n’omugga Kowasipesi. Engeri gye lwali lwazimbibwamu yali ekyoleka kaati nti kabaka eyali alubeeramu yali wa kitiibwa nnyo. Oyo nno ye kabaka Eseza gwe yali azze okulaba era ye yali bbaawe.\n2 Bba wa Eseza, Akaswero, si ye musajja omuwala Omuyudaaya atya Katonda gwe yandibadde ayagala okufumbirwa. * Akaswero teyali nga Ibulayimu, omusajja eyali omwetoowaze, eyakkiriza ekyo Katonda kye yamugamba n’awuliriza mukazi we Saala. (Lub. 21:12) Akaswero ayinza okuba nga yali talina ky’amanyi ku Yakuwa Katonda wa Eseza era n’amateeka ge. Naye go amateeka g’Abaperusi yali agamanyi bulungi nnyo, nga mw’otwalidde n’eryo Eseza lye yali agenda okumenya. Eseza yali agenda eri kabaka nga tamuyise, ate ng’etteeka lyali ligamba nti omuntu yenna eyagendanga eri kabaka nga tamuyise yalinanga okuttibwa. Eseza bwe yali anaatera okutuuka mu luggya olw’omunda, kabaka we yali asobola okumulengerera, ayinza okuba nga muli yawulira ng’eyali asemberedde entaana ye.—Soma Eseza 4:11; 5:1.\n3 Lwaki Eseza yassa obulamu bwe mu kabi? Kiki kye tuyigira ku ngeri omukyala ono gye yayolekamu okukkiriza kwe? Ka tusooke tulabe engeri gye yatuuka okuba Nnaabakyala mu Buperusi.\nEbikwata ku Eseza\n4. Kiki kye tumanyi ku Eseza era yatuuka atya okubeera ne Moluddekaayi?\n4 Eseza yali mulekwa. Tewali nnyo kimanyiddwa ku bazadde be abaamutuuma erinnya Kadassa. Bazadde ba Eseza bwe baafa, omu ku b’eŋŋanda ze eyali ayitibwa Moluddekaayi yamutwala ewuwe n’amukuza ng’omwana we. Moluddekaayi yali mwana wa muganda wa taata wa Eseza, era nga yali mukulu ddala ku Eseza.—Es. 2:5-7, 15.\nMoluddekaayi ateekwa okuba nga yali yeenyumiririza nnyo mu mwana oyo gwe yakuza\n5, 6. (a) Moluddekaayi yakuza atya Eseza? (b) Eseza ne Moluddekaayi baali mu bulamu bwa ngeri ki mu Susani?\n5 Moluddekaayi ne Eseza baali mu buwaŋŋanguse mu kibuga ekikulu ekya Buperusi era nga kirabika abantu abamu mu kibuga ekyo baali tebaagala Bayudaaya olw’eddiini yaabwe n’olw’amateeka ge baali bagoberera. Moluddekaayi ateekwa okuba nga yabuuliranga Eseza ebikwata ku Yakuwa, Katonda omusaasizi, eyanunulanga abantu be mu biseera eby’emabega, era eyandibanunudde ne mu biseera eby’omu maaso. (Leev. 26:44, 45) Awatali kubuusabuusa, Eseza ne Moluddekaayi baalina enkolagana ey’oku lusegere.\n6 Kirabika Moluddekaayi yali akola mu lubiri lw’e Susani, era yatuulanga ku mulyango gw’olubiri awamu n’abaweereza ba kabaka abalala. (Es. 2:19, 21; 3:3) Bayibuli tetubuulira bikwata ku bulamu bwa Eseza ng’akyali muto, naye tuba batuufu okulowooza nti yayambangako Moluddekaayi emirimu egitali gimu awaka. Kirabika baabeeranga mitala w’omugga ogwali guyita okumpi n’olubiri, mu kitundu ekyabangamu abaavu. Eseza ayinza okuba nga yayagalanga nnyo okugenda mu katale k’omu Susani awaabanga abo abaweesa ebintu ebya zzaabu ne ffeeza era n’abasuubuzi abalala. Mu kiseera ekyo yali tayinza na kukiteebereza nti ekiseera kyandituuse n’aba n’ebintu ebyo mu bungi.\n‘Yali Alabika Bulungi Nnyo’\n7. Lwaki Vasuti yaggibwako obwannaabakyala, era kiki ekyaddirira?\n7 Lumu waaliwo oluvuuvuumo mu Susani, ng’abantu boogera ku kizibu ekyali kigudde mu maka ga kabaka. Kabaka Akaswero yali agabudde abakungu be ekijjulo makeke. Nga bali ku kijjulo ekyo, kabaka yalagira bayite mukyala we Vasuti, eyali alabika obulungi ennyo, nga mu kiseera ekyo naye yali ne bakyala banne ku kijjulo ekirala. Kyokka Vasuti yagaana okujja. Kabaka yawulira ng’aweebuddwa nnyo, era yasunguwala nnyo, bw’atyo yabuuza abawabuzi be ki ekyali kigwana okukolerwa Vasuti. Baamugamba nti aggibwe ku bwannaabakyala, era bw’atyo Vasuti n’aggibwa ku bwannaabakyala. Abaweereza ba kabaka baatandika okunoonya mu bwakabaka bwonna obwa Buperusi abawala embeerera abalabika obulungi, era nga mu abo kabaka mwe yandibadde alonda eyandizze mu kifo kya Vasuti.—Es. 1:1–2:4.\n8. (a) Lwaki Moluddekaayi ayinza okuba yeeraliikiriramu Eseza bwe yakula n’avaamu omuwala alabika obulungi ennyo? (b) Bayibuli eyogera ki ku bulungi? (Laba ne Engero 31:30.)\n8 Eseza bwe yakula n’avaamu omuwala alabika obulungi ennyo, Moluddekaayi ateekwa okuba nga yali amwenyumiririzaamu nnyo, naye era ayinza okuba nga yeeraliikirirangamuko. Tusoma nti: “Omuwala oyo yali mulungi nnyo.” (Es. 2:7) Bayibuli ekiraga nti omuntu ne bw’aba ng’alabika bulungi, asaanidde okuba n’amagezi era n’okuba omwetoowaze. Bwe kitaba kityo, obulungi bwe buyinza okumuleetera okwetwala nti wa kitalo nnyo. (Soma Engero 11:22.) Ekyo otera okukiraba mu bantu? Obulungi bwa Eseza bwandimuyambye oba bwandimuleetedde okuba ow’amalala? Ekituufu kyali kigenda kweyoleka.\n9. (a) Abaweereza ba kabaka bwe baalaba Eseza kiki kye baakola, era lwaki kiteekwa okuba nga tekyali kyangu eri Eseza ne Moluddekaayi okwawukana? (b) Lwaki Moluddekaayi yakkiriza Eseza okufumbirwa omuntu eyali tasinza Yakuwa? (Laba n’akasanduuko akali mu ssuula 16.)\n9 Abaweereza ba kabaka baalaba Eseza, era baamuggya ku Moluddekaayi ne bamutwala mu lubiri emitala w’omugga. (Es. 2:8) Akaseera ako kateekwa okuba nga kaali kazibu nnyo, kubanga Eseza yali nga muwala wa Moluddekaayi. Moluddekaayi ateekwa okuba nga yali tayagala mwana oyo gwe yali akuzizza afumbirwe omuntu atasinza Yakuwa, naye yali talina ky’ayinza kukikolera. * Nga Eseza tannatwalibwa, Moluddekaayi ateekwa okuba ng’aliko bye yamubuulirira era Eseza n’abiwuliriza n’obwegendereza. Eseza bwe yali atwalibwa mu lubiri, ateekwa okuba nga muli yali yeebuuza ebintu bingi. Obulamu bwali bugenda kuba butya?\n‘Yaganja mu Maaso g’Abo Bonna Abaamulabanga’\n10, 11. (a) Embeera empya Eseza gye yalimu yali eyinza kumukolako ki? (b) Moluddekaayi yakiraga atya nti omwoyo gwamulumiranga nnyo Eseza?\n10 Eseza gye yatwalibwa obulamu bwali bwa njawulo nnyo ku obwo bwe yali amanyidde. Yabeeranga wamu n’abawala abalala bangi abaali baggiddwa mu bitundu ebitali bimu mu bwakabaka bwa Buperusi. Baali ba mawanga ga njawulo, nga boogera ennimi za njawulo, era n’engeri gye baali batunuuliramu ebintu yali ya njawulo. Abawala abo bonna baakwasibwa omukungu eyali ayitibwa Kegayi, era ensusu zaabwe zaali zigenda kukolebwako okumala omwaka mulamba okusobola okwongera okubalungiya, era nga mu kino mwali muzingiramu n’okubasiiga omuzigo ogw’akaloosa. (Es. 2:8, 12) Kino kiyinza okuba nga kyaleetera abawala abamu okufaayo ennyo ku ndabika yaabwe, era n’okwetwala nti ba kitalo nnyo. Ate era kiyinza okuba ng’abamu kyabaleetamu omwoyo gw’okuvuganya. Embeera eno erina kye yakola ku Eseza?\n11 Moluddekaayi ateekwa okuba ng’omwoyo gwamulumiranga nnyo Eseza. Bayibuli eraga nti buli lunaku yagendanga okumpi n’ennyumba abawala mwe baabeeranga asobole okumanya ebimufaako. (Es. 2:11) Moluddekaayi ateekwa okuba nga yasanyukanga buli lwe yafunanga amawulire agakwata ku Eseza, era ng’oboolyawo yagafunanga okuva eri omu ku bakozi b’omu lubiri.\n12, 13. (a) Abantu Eseza be yalimu baamutwala batya? (b) Lwaki Moluddekaayi ateekwa okuba nga yasanyuka nnyo bwe yakitegeera nti Eseza yali tabuulidde balala nti yali Muyudaaya?\n12 Eseza yaganja nnyo eri Kegayi, era Kegayi yamulaga ekisa kingi n’amuwa abazaana musanvu era n’ekifo ekyali kisingayo obulungi mu nnyumba y’abawala. Bayibuli era egamba nti: ‘Eseza yaganja mu maaso g’abo bonna abaamulabanga.’ (Es. 2:9, 15) Endabika ya Eseza yokka ye yaleetera abantu okumwagala? Nedda, waliwo n’ekirala.\nEseza yali akimanyi nti obwetoowaze n’amagezi bikulu nnyo okusinga endabika ennungi\n13 Bayibuli egamba nti: “Eseza teyayogera bikwata ku bantu be wadde ab’eŋŋanda ze, kubanga Moluddekaayi yali amulagidde obutayogera.” (Es. 2:10, NW) Moluddekaayi yali agambye Eseza obutabuulira bantu nti yali Muyudaaya, kubanga yali akimanyi nti bangi baali tebaagalira ddala Bayudaaya. Nga Moluddekaayi ateekwa okuba nga yasanyuka nnyo okukimanya nti wadde nga Eseza teyali naye, yali akyali muwulize.\n14. Leero abaana basobola batya okukoppa Eseza?\n14 Okufaananako Eseza, ne leero abaana basobola okuleetera bazadde baabwe oba abantu ababalabirira essanyu. Ne bwe baba nga tebali na bazadde baabwe—nga bali mu bantu ab’empisa embi, abagwenyufu, oba abakambwe ennyo—basobola okunywerera ku ekyo kye bamanyi nti kye kituufu. Bwe bakola bwe batyo, basanyusa Kitaabwe ow’omu ggulu.—Soma Engero 27:11.\n15, 16. (a) Lwaki Eseza yaganja mu maaso ga kabaka? (b) Enkyukakyuka ey’amaanyi eyaliwo mu bulamu bwa Eseza yaleetawo kusoomooza ki gy’ali?\n15 Ekiseera bwe kyatuuka Eseza okutwalibwa eri kabaka, yaweebwa eddembe okusaba kyonna kye yali awulira nti akyetaaga, oboolyawo okumuyamba okwongera okulabika obulungi. Kyokka Eseza yasaba ebyo byokka Kegayi bye yamugamba asabe. (Es. 2:15) Oboolyawo yakitegeera nti obulungi bwokka si bwe bwandisikirizza kabaka. Abantu abasinga mu lubiri olwo tebaali beetoowaze era Eseza ayinza okuba yakiraba nti obwetoowaze bwali bwa muwendo nnyo okusinga endabika ennungi.\n16 Bayibuli egamba nti: “Awo kabaka n’ayagala Eseza okusinga abakazi bonna, n’alaba ekisa n’okuganja mu maaso ge okusinga abawala bonna: n’okuteeka n’ateeka engule ey’obwakabaka ku mutwe gwe n’amufuula [nnaabakyala] mu kifo kya Vasuti.” (Es. 2:17) Ng’eno yali nkyukakyuka ya maanyi mu bulamu bw’omuwala oyo Omuyudaaya eyali omwetoowaze! Eseza yali afuuse nnaabakyala, mukazi wa kabaka eyali asingayo okuba ow’amaanyi mu nsi yonna mu kiseera ekyo! Ekyo kyamuleetera okufuna amalala? Nedda.\n17. (a) Eseza yakyoleka atya nti yali akyali muwulize eri Moluddekaayi? (b) Lwaki tusaanidde okukoppa ekyokulabirako kye yassaawo?\n17 Eseza yeeyongera okuba omuwulize eri Moluddekaayi eyamukuza. Eky’okuba Omuyudaaya yeeyongera okukikuuma nga kyama. Ate era, Moluddekaayi bwe yamubuulira ku lukwe olwali lukoleddwa okutta Kabaka Akaswero, ensonga eyo Eseza yagitegeeza kabaka, abo abaali bakoze olukwe olwo ne bakwatibwa. (Es. 2:20-23) Eseza yasigala mwetoowaze era nga muwulize, bw’atyo n’akyoleka nti yali yeesiga Katonda we. Nga kiba kirungi nnyo okuba abawulize nga Eseza, naddala mu kiseera kino ng’abantu abasinga obungi tebakitwala nti kikulu okuba abawulize. Okufaananako Eseza, abantu abaagala Yakuwa bakitwala nti kikulu okuba abawulize.\nOkukkiriza kwa Eseza Kugezesebwa\n18. (a) Kiki ekiyinza okuba nga kye kyaviirako Moluddekaayi okugaana okuvunnamira Kamani? (Laba n’obugambo obuli wansi ku lupapula 131.) (b) Abaweereza ba Yakuwa abeesigwa leero bakoppa batya ekyokulabirako kya Moluddekaayi?\n18 Mu lubiri mwalimu omusajja eyali ayitibwa Kamani, Kabaka Akaswero gwe yali awadde ekifo ekya waggulu. Yali amufudde katikkiro era omuwabuzi we omukulu, bw’atyo n’aba nga ye yali amuddirira mu bwakabaka bwe. Kabaka yateekawo ekiragiro nti buli muntu yalina okuvunnamiranga omukungu ono. (Es. 3:1-4) Naye etteeka eryo Moluddekaayi yalisangamu obuzibu. Yali muwulize nnyo eri kabaka, naye yali tayinza kumenya tteeka lya Katonda. Anti Kamani yali Mwagagi. Kirabika yali muzzukulu wa Agagi, kabaka w’Abamaleki, nnabbi Samwiri gwe yatta. (1 Sam. 15:33) Abamaleki baali bantu babi nnyo, era nga baali balabe ba Yakuwa ne Isiraeri. Eggwanga ly’Abamaleki Yakuwa yali yalisalira dda omusango ogw’okuzikirizibwa. * (Ma. 25:19) Tewaaliwo Muyudaaya mwesigwa yali ayinza kuvunnamira Mwamaleki. N’olwekyo Moluddekaayi yagaanira ddala okuvunnamira Kamani. Ne leero abaweereza ba Yakuwa abeesigwa banywerera ku musingi ogugamba nti: “Tuteekwa okugondera Katonda ng’omufuzi okusinga abantu.”—Bik. 5:29.\n19. Kiki Kamani kye yali ayagala okukola, era biki bye yayogera ku Bayudaaya eri kabaka?\n19 Kamani yasunguwala nnyo era n’akola olukwe okutta Moluddekaayi. Naye era yawulira ng’ekyo tekimumala. Yayagala asaanyeewo n’abantu b’eggwanga lya Moluddekaayi bonna. Yayogera eby’obulimba ku Bayudaaya aleetere kabaka okulowooza nti baali bantu babi. Wadde ng’erinnya ly’eggwanga lyabwe teyalyogera butereevu, yagamba kabaka nti baali bantu abataalina mugaso gy’ali, ‘abaali basaasaanye era nga ba njawulo ku bantu b’amawanga amalala gonna.’ N’ekyali kisingira ddala obubi, yagamba nti baali tebagondera mateeka ga kabaka, era nga kino kyali kiraga nti baali bantu bajeemu era ba mutawaana nnyo. Yeeyama okuteeka mu ggwanika lya kabaka ssente nnyingi ezandikozeseddwa mu kusanjaga Abayudaaya bonna abaali mu bwakabaka bwa Buperusi. * Kabaka Akaswero yawa Kamani empeta ye eramba, agikozese okuteeka akabonero ku biwandiiko byonna ebyali byetaagisa mu kutuukiriza ekyo kye yali ateesezza.—Es. 3:5-10.\n20, 21. (a) Amabaluwa Kamani ge yaweereza gaayisa gatya Abayudaaya mu Bwakabaka bwa Buperusi, nga mw’otwalidde ne Moluddekaayi? (b) Kiki Moluddekaayi kye yagamba Eseza okukola?\n20 Mangu ddala ababaka baatalaaga obwakabaka bwonna obwa Buperusi nga basaasaanya amabaluwa agaalimu ekiragiro ky’okutta Abayudaaya. Teeberezaamu bwe kyali e Yerusaalemi ng’amawulire ago gatuuse ku Bayudaaya abaali bavudde mu buwaŋŋanguse e Babulooni era abaali bagezaako okuddamu okuzimba ekibuga ekyo ekitaaliko na bbugwe. Moluddekaayi bwe yawulira amawulire ago amabi ayinza okuba nga yalowooza ku Bayudaaya abo awamu ne mikwano gye era n’ab’eŋŋanda ze abaali babeeera mu Susani. Yayuza ebyambalo bye, n’ayambala ebibukutu ne yeeyiira evvu mu mutwe, n’agenda wakati mu kibuga n’atema emiranga. Kyokka ye Kamani yali atudde ne kabaka nga yeenywera mwenge, era nga teyeefiirayo, wadde nga yali akiraba nti Abayudaaya bangi mu Susani awamu ne mikwano gyabwe baali mu buyinike obutagambika.—Soma Eseza 3:12–4:1.\n21 Moluddekaayi yakiraba nti yali ateekwa okubaako ky’akolawo. Naye kiki kye yandikoze? Eseza bwe yawulira nti Moluddekaayi yali ayambadde ebibukutu era ng’ali mu kukungubaga, yamuweereza engoye ayambale naye Moluddekaayi n’agaana okuzambala. Oboolyawo Moluddekaayi yali amaze ekiseera nga yeebuuza ensonga lwaki Katonda we, Yakuwa, yali akkirizza Eseza okumuggibwako n’afumbirwa kabaka eyali asinza bakatonda ab’obulimba. Kaakano ensonga yali atandise okugitegeera. Yaweereza Eseza obubaka, n’amugamba agende eri kabaka amwegayirire ‘ku lw’abantu be.’—Es. 4:4-8.\n22. Lwaki Eseza yali atya okugenda eri bbaawe, kabaka Akaswero? (Laba n’obugambo obuli wansi.)\n22 Eseza ateekwa okuba nga yatekemuka bwe yafuna obubaka obwo. Kino kyali kigezo kya maanyi nnyo gy’ali, era ebyo bye yaddamu Moluddekaayi biraga nti yali atidde nnyo. Yamujjukiza etteeka lya kabaka. Etteeka eryo lyali ligamba nti omuntu yenna eyandigenze eri kabaka nga tayitiddwa yalinanga okuttibwa okuggyako nga kabaka amuwanikidde omuggo gwe. Eseza teyalina nsonga yonna kwe yandisinzidde kulowooza nti ye kabaka yandimuwanikidde omuggo gwe, nnaddala bwe yalowooza ku kyatuuka ku Vasuti bwe yajeemera ekiragiro kya kabaka. Yagamba Moluddekaayi nti kabaka yali amaze ennaku 30 nga tamuyitanga kugenda gy’ali. Olw’okuba kabaka yali amusuuliridde bw’atyo, ayinza okuba nga yalowooza nti oboolyawo yali takyamwagala. *—Es. 4:9-11.\n23. (a) Biki Moluddekaayi bye yayogera okusobola okunyweza okukkiriza kwa Eseza? (b) Lwaki tuyinza okugamba nti Moluddekaayi yatuteerawo ekyokulabirako ekirungi?\n23 Moluddekaayi yaddamu Eseza mu ngeri eyali esobola okunyweza okukkiriza kwe. Yamukakasa nti bw’atandibaddeko ky’akolawo, okulokolebwa kw’Abayudaaya kwandivudde awalala. Naye ye Eseza yandisuubidde okuwonawo nga batandise okutta Abayudaaya? Moluddekaayi yakyoleka bulungi nti yalina obwesige bwa maanyi nti Yakuwa yali tayinza kuleka bantu be kusaanyizibwawo, era nti yali ajja kutuukiriza ebisuubizo bye. (Yos. 23:14) Moluddekaayi yagamba Eseza nti: “Ani amanyi obanga eno ye nsonga lwaki wafuuka nnaabakyala?” (Es. 4:12-14, NW) Mazima ddala Moluddekaayi yatuteerawo ekyokulabirako ekirungi ennyo. Yassa obwesige bwe bwonna mu Yakuwa, Katonda we. Naffe tussa obwesige bwaffe mu Yakuwa?—Nge. 3:5, 6.\n24. Eseza yalaga atya okukkiriza okw’amaanyi era n’obuvumu?\n24 Eseza yasalawo okubaako ky’akolawo. Yagamba Moluddekaayi nti yali agenda kusiiba okumala ennaku ssatu, era n’amugamba agambe Bayudaaya banne nabo basiibe. Yafundikira n’ebigambo ebyali byoleka okukkiriza okw’amaanyi n’obuvumu, bwe yagamba nti: ‘Bwe nnaaba wa kufa, kale nnaafa.’ (Es. 4:15-17) Mu nnaku ezo essatu ateekwa okuba nga yasaba nnyo Yakuwa. Kyaddaaki ekiseera kyatuuka Eseza okugenda mu maaso ga kabaka. Yayambala ebyambalo bye ebyali bisingayo okulabika obulungi era ne yeekolako bulungi nnyo, oluvannyuma n’atambula okugenda eri kabaka.\nEseza yassa obulamu bwe mu kabi okusobola okulwanirira abantu ba Katonda\n25. Nnyonnyola ebyaliwo nga Eseza agenze mu maaso ga bbaawe.\n25 Ng’akatundu akasooka mu ssuula eno bwe kalaga, Eseza yagenda mu lubiri lwa kabaka. Bwe yali atambula ng’agenda, ateekwa okuba yali asaba mu mutima gwe era ateekwa okuba nga yalowooza ku bintu bingi. Yayingira mu luggya, n’atuuka we yali asobola okulengerera kabaka ku nnamulondo ye. Oboolyawo yatunuulira kabaka okulaba obanga yali mu mbeera. Bwe kiba nti yalina okulindirira okumala akaseera kabaka amulabe, akaseera ako kaalabika ng’omwaka omulamba gy’ali. Ddaaki bbaawe Akaswero yamulaba, era ateekwa okuba nga yeebuuza ekyali kimuleese, naye teyanyiiga, wabula yamuwanikira omuggo gwe ogwa zzaabu.—Es. 5:1, 2.\n26. Lwaki Abakristaayo ab’amazima basaanidde okuba abavumu nga Eseza, era lwaki tugamba nti Eseza yali akyalina omulimu munene nnyo?\n26 Kabaka yali akkirizza okuwulira ekyo Eseza kye yali azze okumugamba. Eseza yali atadde obulamu bwe mu kabi okusobola okulwanirira abantu be. Yayoleka okukkiriza okw’amaanyi era n’ateerawo abaweereza ba Katonda bonna ekyokulabirako ekirungi. Abakristaayo ab’amazima leero bakoppa ebyokulabirako nga bino ebirungi. Yesu yagamba nti abagoberezi be bandibadde bategeererwa ku kwagala kwe balagaŋŋana. (Soma Yokaana 13:34, 35.) Okusobola okwoleka okwagala okulinga okwo, kyetaagisa okuba n’obuvumu ng’obwa Eseza. Wadde nga Eseza yassa obulamu bwe mu kabi ku lw’abantu be ku lunaku olwo, yali tannabaako we yaabadde. Yandisobodde atya okumatiza kabaka nti omuwabuzi we Kamani yali muntu mukyamu nnyo? Yandisobodde atya okutaasa abantu be? Ebibuuzo bino bigenda kuddibwamu mu ssuula eddako.\n^ lup. 2 Kirowoozebwa nti Akaswero ye yali Zakisiisi I, eyafuga obwakabaka bwa Buperusi mu kyasa eky’okutaano ng’embala eno tennatandika.\n^ lup. 9 Laba akasanduuko “Ebyebuuzibwa ku Kitabo kya Eseza,” mu Ssuula 16.\n^ lup. 18 Oboolyawo Kamani y’omu ku Bamaleki abatono ddala abaali bakyasigaddewo, okuva Bayibuli bw’egamba nti Abamaleki abaali ‘bawonyeewo’ baali bazikiriziddwa mu kiseera kya Kabaka Keezeekiya.—1 Byom. 4:43.\n^ lup. 19 Kamani yeeyama okuwaayo ebitundu bya ffeeza 10,000, era nga ssente ezo mu kiseera kino ziba doola bukadde na bukadde. Bwe kiba nti Akaswero ye yali Zakisiisi I, ssente ezo ziteekwa okuba nga zaamusikiriza nnyo, kubanga olutalo lwe yali amaze ekiseera kiwanvu ng’ateekateeka okulwana ne Buyonaani lwali lugenda kwetaagisa ssente nnyingi nnyo ddala.\n^ lup. 22 Zakisiisi I yali amanyiddwa ng’omuntu eyali akyukakyuka amangu era nga wa busungu bungi. Munnabyafaayo Omuyonaani ayitibwa Herodotus yawandiika ebimu ku ebyo Zakisiisi bye yakola mu lutalo Buperusi lwe yalwana ne Buyonaani. Kabaka oyo yalagira bazimbe olutindo ku mukutu gw’e Hellespont. Omuyaga ogw’amaanyi bwe gwayonoona olutindo olwo, yalagira nti abo abaaluzimba batemweko emitwe. Era yalagira n’abasajja be bakube kibooko amazzi g’omukutu ogwo “okugabonereza,” ng’eno bwe basoma n’ekiwandiiko ekigavumirira. Mu lutalo lwe lumu olwo, nnaggagga omu bwe yamusaba aleme kuyingiza mwana we mu magye, Zakisiisi yasalamu omwana oyo ebitundu bibiri, ebitundu ebyo ne biteekebwa abantu we baali basobola okubirabira, kibe kya kulabirako gye bali.\nEseza yakyoleka atya nti yali mwetoowaze era nti yali muwulize?\nBiki Moluddekaayi bye yayogera ebyanyweza okukkiriza kwa Eseza?\nObuvumu bwa Eseza bweyoleka butya?\nOnooyoleka otya okukkiriza okulinga okwa Eseza?


Wordplanet: Baibuli y'Oluganda - ENDAGAANO ENKADDE - 2 शमूएल / 2 Samuel\n1 Awo olwatuuka Sawulo ng'amaze okufa, Dawudi ng'akomyewo ng'amaze okutta Abamaleki, era Dawudi ng'amaze ennaku bbiri e Zikulagi:\n2 Samwiri - Essuula 2\n1 Awo olwatuuka oluvannyuma lw'ebyo Dawudi n'abuuza Mukama ng'ayogera nti Nnyambuke mu kyonna ku bibuga bya Yuda? Mukama n'amugamba nti Yambuka. Dawudi n'ayogera nti Naayambuka wa? N'ayogera nti e Kebbulooni.\n2 Awo Dawudi n'ayambukayo, era ne bakazi be bombi, Akinoamu Omuyezuleeri ne Abbigayiri mukazi wa Nabali Omukalumeeri.\n3 N'abasajja be abaali naye n'abambusa, buli muntu n'ab'omu nnyumba ye: ne babeera mu bibuga eby'omu Kebbulooni.\n4 Awo abasajja ba Yuda ne bajja, ne bafukira eyo amafuta ku Dawudi okuba kabaka w'ennyumba ya Yuda. Ne bamubuulira Dawudi nti ab'e Yabesugireyaadi be baaziika Sawulo.\n5 Awo Dawudi n'atumira ab'e Yabesugireyaadi ababaka n'abagamba nti Muweebwe Mukama omukisa, kubanga mwalaga mukama wammwe ekisa kino, ye Sawulo, ne mumuziika.\n6 Era nno Mukama abalagenga ekisa n'amazima: nange ndibasasula ekisa kino, kubanga mwakola ekigambo kino.\n7 Kale nno emikono gyammwe gibe n'amaanyi, era mube bazira: kubanga Sawulo mukama wammwe afudde, era ennyumba ya Yuda banfuseeko amafuta okuba kabaka waabwe.\n8 Era Abuneeri mutabani wa Neeri, omukulu w'eggye lya Sawulo, yali atutte Isubosesi mutabani wa Sawulo, n'amusomosa n'amutwala e Makanayimu;\n9 n'amufuula kabaka w'e Gireyaadi era ow'Abasuuli era ow'e Yezuleeri era owa Efulayimu era owa Benyamini era owa Isiraeri yenna.\n10 (Isubosesi mutabani wa Sawulo yali yaakamaze emyaka ana bwe yatanula okufuga Isiraeri, n'afugira emyaka ebiri.) Naye ennyumba ya Yuda ne bagoberera Dawvdi.\n11 N'ebiro Dawudi bye yamala nga ye kabaka w'ennyumba ya Yuda mu Kebbulooni byali myaka musanvu ko emyezi mukaaga.\n12 Awo Abuneeri mutabani wa Neeri n'abaddu ba Isubosesi mutabani wa Sawulo ne bava e Makanayimu ne bagenda e Gibyoni.\n13 Yowaabu mutabani wa Zeruyiya n'abaddu ba Dawudi ne bafuluma ne basisinkana nabo ku kidiba eky'e Gibyoni; ne batuula, bano emitala w'eno w'ekidiba, na bali emitala w'eri w'ekidiba.\n14 Awo Abuneeri n'agamba Yowaabu nti Nkwegayiridde, abalenzi bagolokoke bazannyire mu maaso gaffe. Yowaabu n'ayogera nti Bagolokoke.\n15 Awo ne bagolokoka ne basomoka nga babaliddwa; aba Benyamini ne Isubosesi mutabani wa Sawulo kkumi na babiri, ne ku baddu ba Dawudi kkumi na babiri.\n16 Ne bakwata buli muntu munne omutwe, ne bafumita buli muntu olubiriizi lwa munne n'ekitala; awo ne bagwira wamu: ekifo ekyo kyekyava kiyitibwa Kerukasu-kazzulimu, ekiri mu Gibyoni.\n17 Olutalo ne luba lukakanyavu nnyo ku lunaku olwo; Abuneeri n'agobebwa n'abasajja ba Isiraeri mu maaso g'abaddu ba Dawudi.\n18 Era batabani ba Zeruyiya bonsatule baali eyo, Yowaabu ne Abisaayi ne Asakeri: era Asakeri yali wa mbiro ng'empeewo ey'omu ttale.\n19 Asakeri n'agoberera Abuneeri; awo ng'agenda nga takyama ku mukono ogwa ddyo newakubadde ku gwa kkono okugoberera Abuneeri.\n20 Awo Abuneeri n'akebuka n'ayogera nti Asakeri, ggwe wuuyo? N'addamu nti Nze nzuuno.\n21 Awo Abuneeri n'amugamba nti Kyama ku mukono gwo ogwa ddyo oba ku gwa kkono, okwate omu ku balenzi weetwalire ebyokulwanyisa bye. Naye Asakeri n'atakkiriza kukyama obutamugoberera.\n22 Awo Abuneeri n'agamba Asakeri nate nti Kyama obutangoberera: kiki ekinaaba kikunkubya wansi? awo ndimuyimusiza ntya amaaso gange Yowaabu muganda wo?\n23 Naye n'agaana okukyama: Abuneeri kyeyava amufumita olubuto n'omuwunda gw'effumu, effumu ne liyitamu ne ligukkira ennyuma we; n'agwira awo n'afiira mu kifo omwo: awo olwatuuka abo bonna abaatuuka mu kifo Asakeri we yagwira n'afa ne bayimirira.\n24 Naye Yowaabu ne Abisaayi ne bagoberera Abuneeri: awo enjuba n'egwa nga batuuse ku lusozi Amma, oluli mu maaso g'e Giya mu kkubo ery'eddungu ery'e Gibyoni.\n25 Awo abaana ba Benyamini ne bakuŋŋaanira ku Abuneeri, ne bafuuka ekibiina kimu, ne bayimirira ku ntikko y'olusozi.\n26 Awo Abuneeri n'akoowoola Yowaabu n'ayogera nti Ekitala kirirya ennaku zonna? tomanyi nga walibaawo obubalagaze ku nkomerero ey'oluvannyuma? kale olituusa wa obutalagira bantu kuddayo obutagoberera baganda baabwe?\n27 Yowaabu n'ayogera nti Katonda nga bw'ali omulamu, singa toyogedde, kale enkya abantu tebandiremye kugenda, so tebandigoberedde buli muntu muganda we.\n28 Awo Yowaabu n'afuuwa ekkondeere abantu bonna ne bayimirira, so tebeeyongera kugoberera Isiraeri, so tebaalwana nate lwa kubiri.\n29 Awo Abuneeri n'abasajja be ne batambula mu Alaba ne bakeesa obudde; ne basomoka Yoludaani, ne bayita mu Bisulooni yonna ne bajja e Makanayimu.\n30 Awo Yowaabu n'addayo ng'alese okugoberera Abuneeri: awo bwe yakuŋŋaanya abantu bonna, ku baddu ba Dawudi nga kubuzeeko abasajja kkumi na mwenda ne Asakeri.\n31 Naye abaddu ba Dawudi baali bafumise bwe batyo ku Benyamini n'abasajja ba Abuneeri n'okufa ne wafa abasajja ebikumi bisatu mu nkaaga.\n32 Ne basitula Asakeri ne bamuziika mu ntaana ya kitaawe eyali mu Besirekemu. Yowaabu n'abasajja be ne batambula ne bakeesa obudde, ne bubakeererera e Kebbulooni.\n2 Samwiri - Essuula 3\n1 Awo ne wabangawo obulwa bungi eri ennyumba ya Sawulo n'ennyumba ya Dawudi: Dawudi ne yeeyongerayongeranga okuba n'amaanyi, naye ennyumba ya Sawulo ne yeeyongerayongeranga okuba ennafu.\n2 Awo Dawudi n'azaalirwa abaana ab'obulenzi e Kebbulooni: n'omubereberye yali Amunoni, owa Akinoamu Omuyezuleeri;\n3 n'ow'okubiri Kireyaabu, owa Abbigayiri mukazi wa Nabali Omukalumeeri; n'ow'okusatu Abusaalomu mutabani wa Maaka muwala ma Talumaayi kabaka w'e Gesuli;\n4 n'ow'okuna Adoniya mutabani wa Kaggisi; n'ow'okutaano Sefatiya mutabani wa Abitali;\n5 n'ow'omukaaga Isuleyamu, owa Egula mukazi wa Dawudi. Abo be baazaalirwa Dawudi e Kebbulooni.\n6 Awo olwatuuka obulwa nga bukyaliwo eri ennyumba ya Sawulo n'ennyumba ya Dawudi, Abuneeri ne yeefuula ow'amaanyi mu nnyumba ya Sawulo.\n7 Era Sawulo yalina omuzaana, erinnya lye Lizupa, muwala wa Aya: (Isubosesi) n'agamba Abuneeri nti Kiki ekikuyingizizza eri muzaana wa kitange?\n8 Awo ebigambo bya Isubosesi ne bisunguwaza nnyo Abuneeri, n'ayogera nti Nze mutwe gw'embwa ogwa Yuda? Leero ndaga ekisa ennyumba ya Sawulo kitaawo, baganda be, ne mikwano gye, ne sikuwaayo mu mukono gwa Dawudi, era naye onnanze omusango ogw'omukazi oyo.\n9 Katonda akole bw'atyo Abuneeri n'okukirawo, bwe sirikolera ddala Dawudi nga Mukama bwe yamulayirira;\n10 okuggya obwakabaka ku nnyumba ya Sawulo, n'okusimba entebe ya Dawudi okufuga Isiraeri ne Yuda, okuva ku Ddaani okutuuka e Beeruseba.\n11 N'atayinza kumwanukula Abuneeri kigambo kirala, kubanga yamutya.\n12 Awo Abuneeri n'atumira Dawudi ababaka ku bubwe ye, ng'ayogera nti Nannyini nsi ye ani? era nti Lagaana nange, era, laba, omukono gwange guliba naawe okukukyukiza Isiraeri yenna.\n13 N'ayogera nti Kale; ndiragaana naawe: naye waliwo ekimu kye nkussaako nga toliraba maaso gange, bw'otolimala kuleeta Mikali muwala wa Sawulo, bw'olijja okulaba amaaso gange.\n14 Awo Dawudi n'atumira Isubosesi mutabani wa Sawulo ababaka ng'ayogera nti Mpa mukazi wange Mikali gwe nnayogereza n'ebikuta ekikumi eby'Abafirisuuti.\n15 Awo Isubosesi n'atuma n'amuggya ku bba, ye Palutieri mutabani wa Layisi.\n16 Bba n'agenda naye ng'agenda ng'akaaba, n'amugoberera e Bakulimu. Awo Abuneeri n'amugamba nti Genda oddeyo: n'addayo.\n17 Awo Abuneeri n'ateesa n'abakadde ba Isiraeri ng'ayogera nti Mu biro eby'edda mwayagala Dawudi okuba kabaka wammwe:\n18 kale nno kaakano mukikole: kubanga Mukama yayogera ku Dawudi nti Mu mukono gw'omuddu wange Dawudi bwe ndirokola abantu bange Isiraeri mu mukono gw'Abafirisuuti ne mu mukono gw'abalabe baabwe bonna.\n19 Abuneeri n'ayogera ne mu matu ga Benyamini: era Abuneeri n'agenda okwogera ne mu matu ga Dawudi e Kebbulooni byonna Isiraeri n'ennyumba yonna eya Benyamini bye baasiima.\n20 Awo Abuneeri n'ajja eri Dawudi e Kebbulooni n'abasajja amakumi abiri wamu naye. Dawudi n'afumbira embaga Abuneeri n'abasajja abaali naye.\n21 Awo Abuneeri n'agamba Dawudi nti Naagolokoka ne ŋŋenda ne nkuŋŋaanya Isiraeri yenna eri mukama wange kabaka, balagaane endagaano naawe, era ofuge bonna emmeeme yo be yeegomba. Dawudi n'asindika Abuneeri n'agenda mirembe.\n22 Awo, laba, abaddu ba Dawudi ne Yowaabu ne bakomawo okukwekweta, ne baleeta nabo omunyago omungi: naye Abuneeri teyali ne Dawudi e Kebbulooni; kubanga yali amusindise, naye ng'agenze mirembe.\n23 Awo Yowaabu n'eggye lyonna eryali naye bwe baatuuka, ne babuulira Yowaabu nti Abuneeri mutabani wa Neeri yazze eri kabaka, era yamusindise, era yagenze mirembe.\n24 Awo Yowaabu n'ajja eri kabaka n'ayogera nti Okoze ki? laba, Abuneeri yazze gy'oli; wamusindikidde ki, era agendedde ddala?\n25 Omanyi Abuneeri mutabani wa Neeri ng'azze okukulimba n'okumanya bw'ofuluma n'oyingira n'okumanya byonna by'okola:\n26 Awo Yowaabu bwe yafuluma okuva eri Dawudi, n'atuma ababaka okugoberera Abuneeri, ne bamukomyawo okuva ku luzzi lwa Siira: naye Dawudi n'atakimanya.\n27 Awo Abuneeri bwe yakomawo e Kebbulooni, Yowaabu n'amwawulamu n'amutwala mu mulyango wakati okwogera naye mu kyama, n'amufumitira eyo olubuto, n'afa, olw'omusaayi gwa Asakeri muganda we.\n28 Awo oluvannyuma Dawudi bwe yakiwulira n'ayogera nti Nze n'obwakabaka bwange tetuliiko musango mu maaso ga Mukama ennaku zonna ogw'omusaayi gwa Abuneeri mutabani wa Neeri:\n29 gugwe ku mutwe gwa Yowaabu ne ku nnyumba yonna eya kitaawe; so mu nnyumba ya Yowaabu temubulanga muziku oba mugenge oba eyeesigama ku muggo oba agwa n'ekitala oba abulwa emmere.\n30 Bwe batyo Yowaabu ne Abisaayi muganda we bwe batta Abuneeri, kubanga yali asse muganda waabwe Asakeri e Gibyoni mu lutalo.\n31 Awo Dawudi n'agamba Yowaabu n'abantu bonna abaali naye nti Muyuze engoye zammwe mwesibe ebibukutu mukaabe mu maaso ga Abuneeri. Kabaka Dawudi n'agoberera olunyo.\n32 Ne baziika Abuneeri e Kebbulooni: kabaka n'ayimusa eddoboozi lye n'akaaba ku ntaana ya Abuneeri; abantu bonna ne bakaaba amaziga.\n33 Kabaka n'akungubagira Abuneeri n'ayogera nti Abuneeri yandifudde ng'omusirusiru bw'afa?\n34 Emikono gyo tegyasibibwa, so n'ebigere byo tebyateekebwa mu masamba: Ng'omuntu bw'agwa mu maaso g'abaana b'obutali butuukirivu, bwe wagwa bw'otyo. Abantu bonna ne bamukaabira nate amaziga.\n35 Abantu bonna ne bajja okuliisa Dawudi emmere obudde nga bukyali misana; naye Dawudi n'alayira ng'ayogera nti Katonda ankole bw'atyo n'okukirawo, bwe nnaakomba ku mmere oba ku kirala kyonna, okutuusa enjuba lw'eneegwa.\n36 Abantu bonna ne bakitegeera ne kibasanyusa: era nga byonna kabaka bye yakola bwe byasanyusanga abantu bonna.\n37 Awo abantu bonna ne Isiraeri yenna ne bategeera ku lunaku olwo nga tekyava eri kabaka okutta Abuneeri mutabani wa Neeri.\n38 Kabaka n'agamba abaddu be nti Temumanyi nga mu Isiraeri mugudde leero omusajja omukulu era ow'ekitiibwa.\n39 Nange leero ndi munafu newakubadde nga nfukiddwako amafuta okuba kabaka: n'abasajja bano batabani ba Zeruyiya bannyinze obukakanyavu: Mukama asasule akoze ekibi ng'obubi bwe bwe buli.\n2 Samwiri - Essuula 4\n1 Awo Isubosesi mutabani wa Sawulo bwe yawulira Abuneeri ng'afiiridde e Kebbulooni, emikono gye ne giyongobera, Abaisiraeri bonna ne beeraliikirira.\n2 Era Isubosesi mutabani wa Sawulo yalina abasajja babiri abaami b'ebibiina: omu erinnya lye Baana n'ow'okubiri erinnya lye Lekabu, batabani ba Limmoni Omubeerosi ow'oku baana ba Benyamini: (kubanga ne Beerosi kibalirwa Benyamini:\n3 ab'e Beerosi ne baddukira e Gittayimu ne babeera eyo na guno gujwa.)\n4 Era Yonasaani mutabani wa Sawulo yalina omwana eyalemala ebigere. Yali yaakamaze emyaka etaano ebigambo bwe byatuuka okuva mu Yezuleeri ebya Sawulo ne Yonasaani, omulezi we n'amusitula n'adduka: awo olwatuuka bwe yayanguwa okudduka n'agwa n'alemala. N'erinnya lye lyali Mefibosesi.\n5 Awo batabani ba Limmoni Omubeerosi, Lekabu ne Baana, ne bagenda ne batuuka mu nnyumba ya Isubosesi omusana nga gukazizza, bwe yali ng'awummudde mu ttuntu:\n6 Ne bajjayo wakati mu nnyumba ng'abaagala okukima eŋŋaano; ne bamufumita olubuto: Lekabu ne Baana muganda we ne bawona.\n7 Awo bwe baatuuka mu nnyumba, ng'agalamidde ku kitanda kye mu nju ye, ne bamufumita ne bamutta, ne bamusalako omutwe, ne batwala omutwe gwe, ne batambula mu kkubo erya Alaba ne bakeesa obudde.\n8 Ne bamuleetera Dawudi omutwe gwa Isubosesi e Kebbulooni, ne bagamba kabaka nti Laba omutwe gwa Isubosesi mutabani wa Sawulo omulabe wo eyanoonya obulamu bwo: era Mukama awalanye eggwanga lya mukama wange kabaka leero ku Sawulo ne ku zzadde lye.\n9 Awo Dawudi n'addamu Lekabu ne Baana muganda we, batabani ba Limmoni Omubeerosi, n'abagamba nti Mukama nga bw'ali omulamu eyanunula emmeeme yange mu kulaba ennaku kwonna,\n10 omuntu bwe yambuulira nti Laba, Sawulo afudde, ng'alowooza okuleeta ebigambo ebirungi, awo ne mmukwata ne mmuttira e Zikulagi, ye mpeera gye nnamuwa olw'ebigambo bye.\n11 Kale, abantu ababi nga battidde omuntu omutuukirivu mu nnyumba ye ku kitanda kye, sirisinga nnyo kaakano kuvunaana musaayi gwe mu mukono gwammwe, ne mbaggya ku nsi?\n12 Awo Dawudi n'alagira abalenzi be, ne babatta ne babasalako engalo n'ebigere ne babiwanika ku mabbali g'ekidiba e Kebbulooni. Naye ne batwala omutwe gwa Isubosesi ne baguziika mu ntaana ya Abuneeri e Kebbulooni.\n2 Samwiri - Essuula 5\n1 Awo ebika byonna ebya Isiraeri ne bajja eri Dawudi e Kebbulooni, ne boogera nti Laba, tuli magumba go era mubiri gwo.\n2 Mu biro eby'edda, Sawulo nga ye kabaka waffe, ggwe wafulumya n'oyingiza Isiraeri: Mukama n'akugamba nti Ggwe olirunda abantu bange Isiraeri, era ggwe oliba mukulu wa Isiraeri.\n3 Awo abakadde bonna aba Isiraeri ne bajja eri kabaka e Kebbulooni; kabaka Dawudi n'alagaanira nabo endagaano e Kebbulooni mu maaso ga Mukama: ne bamufukako Dawudi amafuta okuba kabaka wa Isiraeri.\n4 Dawudi yali yaakamaze emyaka asatu bwe yatanula okufuga, n'afugira emyaka ana.\n5 Yafugira Yuda e Kebbulooni emyaka musanvu ko emyezi mukaaga: ne mu Yerusaalemi yafugira Isiraeri yenna ne Yuda emyaka asatu mu esatu.\n6 Awo kabaka n'abasajja be ne bagenda e Yerusaalemi okulwana n'Abayebusi, abaatuula mu nsi: abaagamba Dawudi nti Bw'otolimalawo bazibe ba maaso n'abawenyera, toliyingira muno: nga balowooza nti Dawudi tayinza kuyingira muno.\n7 Era naye Dawudi n'amenya ekigo kye Sayuuni; ekyo kye kibuga kya Dawudi.\n8 Dawudi n'ayogera ku lunaku olwo nti Buli anatta Abayebusi, ayambuke awali olusalosalo atte abazibe b'amasso n'abawenyera emmeeme ya Dawudi b'ekyawa. Kyebaava boogera nti Waliwo abazibe b'amasso n'abawenyera; tayinza kuyingira mu nnyumba.\n9 Dawudi n'abeera mu kigo n'akiyita ekibuga kya Dawudi. Era Dawudi yazimba okwetooloola okuva e Miro n'okuzza munda.\n10 Awo Dawudi ne yeeyongerayongeranga okuba omukulu; kubanga Mukama, Katonda ow'eggye, yali naye.\n11 Awo Kiramu kabaka w'e Ttuulo n'atumira Dawudi ababaka n'emivule n'ababazzi n'abazimbi b'amayinja; ne bazimbira Dawudi ennyumba.\n12 Awo Dawudi n'ategeera nga Mukama amunywezezza okuba kabaka wa Isiraeri, era nga agulumizizza obwakabaka bwe ku lw'abantu be Isiraeri.\n13 Awo Dawudi ne yeeyongera okuwasa abazaana n'abakazi ng'abaggya mu Yerusaalemi, ng'amaze okuva e Kebbulooni: Dawudi n'azaalirwa nate abaana ab'obulenzi n'ab'obuwala.\n14 Era gano ge mannya g'abo abaamuzaalirwa mu Yerusaalemi; Sammuwa ne Sobabu ne Nasani ne Sulemaani,\n15 ne Ibali ne Eriswa; ne Nefegi ne Yafiya;\n16 ne Erisaama ne Eriyada ne Erifereti.\n17 Awo Abafirisuuti bwe baawulira nga bamaze okumufukako Dawudi amafuta okuba kabaka wa Isiraeri, Abafirisuuti bonna ne bambuka okunoonya Dawudi; Dawudi n'akiwulira n'aserengeta mu mpuku.\n18 Awo Abafirisuuti baali bazze ne bayanjaala mu kiwonvu Lefayimu.\n19 Awo Dawudi n'abuuza Mukama nti Nnyambuke eri Abafirisuuti? on'obagabula mu mukono gwange? Mukama n'agamba Dawudi nti Yambuka: kubanga siireme kugabula Bafirisuuti mu mukono gwo.\n20 Dawudi n'ajja e Baaluperazimu, Dawudi n'abakubira eyo; n'ayogera nti Mukama amenye abalabe bange, ng'amazzi bwe gamenya. Kyeyava atuuma ekifo ekyo erinnya lyakyo Baalupera.\n21 Ne baleka eyo ebifaananyi byabwe, Dawudi n'abasajja be ne babitwala.\n22 Awo Abafirisuuti ne beeyongera okwambuka olw'okubiri ne bayanjaala mu kiwonvu Lefayimu.\n23 Awo Dawudi bwe yabuuza Mukana n'ayogera nti Toyambuka: weetooloole ennyuma waabwe obafulume mu maaso g'emitugunda.\n24 Awo olunaatuuka bw'onoowulira eddoboozi ery'okutambula ku masanso g’emitugunda, n’olyoka ogolokoka: kubanga awo Mukama ng'akukulembedde okukuba eggye ly'Abafirisuuti.\n25 Awo Dawudi n'akola bw'atyo nga Mukama bwe yamulagira; n'atta Abafirisuuti okuva e Geba okutuusa lwe yatuuka e Gezeri.\n2 Samwiri - Essuula 6\n1 Awo Dawudi n'akuŋŋaanya nate abasajja bonna abalonde aba Isiraeri, obukumi busatu.\n2 Sawudi n'agolokoka n'agenda n'abantu bonna abaali naye, okuva e Baale Yuda okuggyayo ssanduuko ya Katonda okugirinnyisa, eyitibwa Erinnya lyennyini, erinnya lya Mukama ow'eggye atuula ku bakerubi.\n3 Ne bateeka ssanduuko ya Katonda ku ggaali empya, ne bagiggya mu nnyumba ya Abinadaabu eyali ku lusozi: Uzza ne Akiyo, batabani ba Abinadaabu, ne bagoba eggaali empya.\n4 Ne bagiggya mu nnyumba ya Abinadaabu eyali ku lusozi n'essanduuko ya Katonda: Akiyo n'akulembera ssanduuko.\n5 Dawudi n'ennyumba yonna eya Isiraeri ne bakubira mu maaso ga Mukama ebintu eby'emiberosi eby'engeri zonna n'ennanga n'entongooli n'ebitaasa n'ensaasi n'ebisaala.\n6 Awo bwe baatuuka mu gguuliro lya Nakoni, Uzza n'agolola omukono gwe ku ssanduuko ya Katonda n'agikwatako; kubanga ente yeesittala.\n7 Obusungu bwa Mukama ne bubuubuuka ku Uzza; Katonda n'amukubira eyo olw'ekyonoono kye; n'afiira awo awali ssanduuko ya Katonda.\n8 Awo Dawudi n'anyiiga kuba Mukama awamatukidde Uzza: n'ayita ekifo ekyo Perezuzza, ne leero.\n9 Dawudi n'atya Mukama ku lunaku olwo; n'ayogera nti Essanduuko ya Mukama erijja etya gye ndi?\n10 Awo Dawudi n'atayagala kujjulula ssanduuko ya Mukama okugireeta gy'ali, mu kibuga kya Dawudi; naye Dawudi n'agikyamya n'agiyingiza mu nnyumba ya Obededomu Omugitti.\n11 Awo essanduuko ya Mukama n'emala emyezi esatu mu nnyumba ya Obededomu Omugitti: Mukama n'awa omukisa Obededomu n'ennyumba ye yonna.\n12 Awo ne babuulira kabaka Dawudi nti Mukama awadde omukisa ennyumba ya Obededomu n'ebibye byonna olw'essanduuko ya Katonda. Dawudi n'agenda n'aggya essanduuko ya Katonda mu nnyumba ya Obededomu n'agirinnyisa mu kibuga kya Dawudi ng'asanyuka.\n13 Awo olwatuuka abaasitula essanduuko ya Mukama bwe baali batambudde ebigere mukaaga, n'awaayo ente n'ekya ssava.\n14 Dawudi n'azinira mu maaso ga Mukama n'amaanyi ge gonna; era Dawudi nga yeesibye ekkanzu eya bafuta.\n15 Awo Dawudi n'ennyumba yonna eya Isiraeri ne balinnyisa essanduuko ya Mukama nga boogerera waggulu era nga bafuuwa ekkondeere.\n16 Awo olwatuuka essanduuko ya Mukama bwe yali ng'eyingira mu kibuga kya Dawudi, Mikali muwala wa Sawulo n'alingiza mu ddirisa, n'alaba kabaka Dawudi ng'abuuka ng'azinira mu maaso ga Mukama; n'amunyooma mu mutima gwe.\n17 Ne bayingiza essanduuko ya Mukama, ne bagiteeka mu kifo kyayo wakati mu weema Dawudi gye yali agisimbidde: Dawudi n'awaayo ebiweebwayo ebyokebwa n'ebiweebwayo olw'emirembe mu maaso ga Mukama.\n18 Awo Dawudi bwe yali amaze okuwaayo ekiweebwayo ekyokebwa n'ebiweebwayo olw'emirembe, n'asabira abantu omukisa mu linnya lya Mukama ow'eggye.\n19 N'agabira abantu bonna, ekibiina kyonna ekya Isiraeri, abasajja n'abakazi, buli muntu omugaati n'omugabo ogw'ennyama n'ekitole eky'ezabbibu enkalu. Awo abantu bonna ne baddayo buli muntu mu nnyumba ye.\n20 Awo Dawudi n'akomawo okusabira ab'omu nnyumba ye omukisa. Awo Mikali muwala wa Sawulo n'afuluma okusisinkana ne Dawudi n'ayogera nti Kabaka wa Isiraeri ng'abadde wa kitiibwa leero, eyeebikkulidde leero mu maaso g'abazaana b'abaddu be, ng'omu ku basajja abataliiko kye bagasa bwe yeebikkula nga talina nsonyi!\n21 Dawudi n'agamba Mikali nti Kyabadde mu maaso ga Mukama, eyannonda okusinga kitaawo n'okusinga ennyumba ye yonna okunfuula omukulu w'abantu ba Mukama, owa Isiraeri: kyennaavanga nzannyira mu maaso ga Mukama.\n22 Era neeyongeranga okwetoowaza okukirawo, era naabanga anyoomebwa mu maaso gange nze: naye abazaana b'oyogeddeko abo balinzisaamu ekitiibwa.\n23 Mikali muwala wa Sawulo n'atazaala mwana okutuusa ku lunaku kwe yafiira.\n2 Samwiri - Essuula 7\n1 Awo olwatuuka kabaka bwe yatuula mu nnyumba ye, era Mukama ng'amuwadde okuwummula eri abalabe be bonna abaamwetooloola,\n2 awo kabaka n'agamba Nasani nnabbi nti Laba nno, nze ntuula mu nnyumba ey'emivule, naye essanduuko ya Katonda etuula munda w'ebitimbe.\n3 Awo Nasani n'agamba kabaka nti Genda okole byonna ebiri mu mutima gwo; kubanga Mukama ali naawe.\n4 Awo olwatuuka ekiro ekyo ekigambo kya Mukama ne kijjira Nasani nti\n5 Genda obuulire omuddu wange Dawudi nti Bw'atyo bw'ayogera Mukama nti Ggwe olinzimbira ennyumba gye mba mbeeramu?\n6 kubanga sibeeranga mu nnyumba okuva ku lunaku lwe nnaggya abaana ba Isiraeri mu Misiri, ne leero, naye natambuliranga mu weema ne mu nnyumba entimbe.\n7 Mu bifo byonna mwe nnatambulira n'abaana ba Isiraeri bonna, nali njogedde ekigambo n'ekika kyonna ekya Isiraeri, kye nnalagira okulunda abantu bange Isiraeri, nga njogera nti Kiki ekyabalobera okunzimbira ennyumba ey'emivule?\n8 Kale nno bw'otyo bw'oba ogamba omuddu wange Dawudi nti Bw'atyo bw'ayogera Mukama ow'eggye nti Nakuggya ku kisibo ky'endiga, ng'ogoberera endiga, obeere omukulu w'abantu bange, owa Isiraeri:\n9 era nabanga naawe buii gye wagendanga, era nzikirizza abalabe bo bonna mu maaso go; era ndikuwa erinnya ekkulu ng'erinnya bwe liri ery'abakulu abali mu nsi.\n10 Era nditeekerawo abantu bange Isiraeri ekifo, ne mbasimba batuulenga mu kifo kyabwe bo, ne batajjulukuka nate; so n'abaana b'obubi nga tebakyababonyaabonya ng'olubereberye,\n11 era ng'okuva ku lunaku lwe nnalagira abalamuzi okufuga abantu bange Isiraeri; era ndikuwa okuwummula eri abalabe bo bonna. Era nate Mukama akubuulira nga Mukama alikukolera ennyumba.\n12 Ennaku zo bwe ziriba nga zituukiridde naawe nga weebakidde wamu ne bajjajjaabo, ndissaawo ezzadde lyo eririddawo eririva munda yo, era ndinyweza obwakabaka bwe.\n13 Oyo ye alizimbira erinnya lyange ennyumba, era ndinyweza entebe ey'obwakabaka bwe ennaku zonna.\n14 Nze ndiba kitaawe naye aliba mwana wange: bw'anaabanga ng'akoze ekitali kya butuukirivu, naamukangavvulanga n'omuggo ogw'abantu n'enga ez'abaana b'abantu;\n15 naye okusaasira kwange tekuumuvengako, nga bwe nnakuggya ku Sawulo, gwe nnaggyawo mu maaso go:\n16 N'ennyumba yo n'obwakabaka bwo birifuuka bya nkalakkalira ennaku zonna mu maaso go: entebe yo erinywezebwa ennaku zonna.\n17 Awo ng'ebigambo ebyo byonna bwe biri n'okwolesebwa okwo kwonna, bw'atyo Nasani bwe yabuulira Dawudi.\n18 Awo Dawudi kabaka n'alyoka ayingira n'atuula mu maaso ga Mukama; n'ayogera nti Nze ani, ai Mukama Katonda, n'ennyumba yange kye ki, ggwe okuntuusa wano?\n19 N'ekyo ne kiba nga kikyali kigambo kitono mu maaso go, ai Mukama Katonda; era naye oyogedde ku nnyumba y'omuddu wo okumala ebiro bingi ebiribaawo; n'ekyo ng'engeri y'abantu bw'eri, ai Mukama Katonda!\n20 Era kiki Dawudi ky'ayinza okukugamba nate? kubanga omanyi omuddu wo, ai Mukama Katonda.\n21 Olw'ekigambo kyo era ng'omutima gwo gwe bwe guli kyovudde okola ebikulu ebyo byonna, okutegeeza omuddu wo.\n22 Ky'obeeredde omukulu, ai Mukama Katonda: kubanga tewali akwenkana, so tewali Katonda wabula ggwe, nga byonna bwe biri bye twakawulira n'amatu gaffe.\n23 Era ggwanga ki erimu mu nsi erifaanana abantu bo, erifaanana Isiraeri, Katonda be yagenderera okwenunulira okuba abantu be, n'okwekolera erinnya, n'okubakolera ebikulu, n'okukolera ensi yo eby'entiisa, mu maaso g'abantu bo be weenunulira okuva mu Misiri, okubaggya mu mawanga ne bakatonda baabwe?\n24 Ne weenywereza abantu bo Isiraeri okuba abantu gy'oli ennaku zonna; naawe, Mukama, n'ofuuka Katonda waabwe.\n25 Era kaakano, ai Mukama Katonda, ekigambo ky'oyogedde ku muddu wo ne ku nnyumba ye kinyweze ennaku zonna, era kola nga bw'oyogedde.\n26 Era erinnya lyo ligulumizibwe ennaku zonna, nga boogera nti Mukama ow'eggye ye Katonda afuga Isiraeri: n'ennyumba ey'omuddu wo Dawudi erinywezebwa mu maaso go.\n27 Kubanga ggwe, ai Mukama ow'eggye, Katonda wa Isiraeri, obikkulidde omuddu wo, ng'oyogera nti Ndikuzimbira ennyumba: omuddu wo kyavudde ayaŋŋanga okukusaba okusaba kuno.\n28 Era nno, ai Mukama Katonda, ggwe Katonda, n'ebigambo byo mazima, era osuubizizza omuddu wo ekigambo ekyo ekirungi\n29 kale nno kkiriza okuwa omukisa ennyumba ey'omuddu wo, ebeerenga mu maaso go ennaku zonna: kubanga ggwe, ai Mukama Katonda, okyogedde: era ennyumba y'omuddu wo eweebwenga omukisa gwo ennaku zonna.\n2 Samwiri - Essuula 8\n1 Awo olwatuuka oluvannyuma lw'ebyo Dawudi n'akuba Abafirisuuti n'abawangula: Dawudi n'aggyayo olukoba lw'ekibuga nnyina w'ensi mu mukono gw'Abafirisuuti.\n2 N'akuba Mowaabu, n'abagera n'omugwa, ng'abagalamiza wansi; n'agerako emigwa ebiri egy'okutta n'omugwa ogumu omulamba ogw'okuwonya abalamu. Abamowaabu ne bafuuka baddu ba Dawudi ne baleeta ebirabo.\n3 Era Dawudi n'akuba ne Kadadezeri mutabani wa Lekobu, kabaka w'e Zoba, bwe yagenda okujeemulula amatwale ge ku Mugga.\n4 Dawudi n'amuggyako abasajja abeebagala embalaasi lukumi mu lusanvu, n'abatambula n'ebigere obukumi bubiri: Dawudi n'azitema enteega embalaasi zonna ez'amagaali, naye n'aterekako ez'amagaali kikumi.\n5 Awo Abasuuli ab'e Ddamasiko bwe bajja okudduukirira Kadadezeri kabaka w'e Zoba, Dawudi n'atta ku Basuuli abasajja obukumi bubiri mu enkumi bbiri.\n6 Awo Dawudi n'ateeka ebigo mu Busuuli obw'e Ddamasiko: Abasuuli ne bafuuka baddu ba Dawudi, ne baleeta ebirabo. Mukama n'amuwanga Dawudi okuwangula buli gye yagendanga.\n7 Dawudi n'anyaga engabo eza zaabu ezaali ku baddu ba Kadadezeri n'azitwala e Yerusaalemi.\n8 Ne mu Beta ne mu Berosayi, ebibuga bya Kadadezeri, kabaka Dawudi n'aggyamu ebikomo ebyayingirira obungi.\n9 Awo Toyi kabaka w'e Kamasi bwe yawulira nga Dawudi akubye eggye lyonna erya Kadadezeri,\n10 awo Toyi n'atuma Yolaamu mutabani we eri kabaka Dawudi okumulamusa n'okumwebaza, kubanga alwanye ne Kadadezeri n'amukuba: kubanga Kadadezeri yalwananga ne Toyi. Yolaamu n'aleeta wamu naye ebintu ebya ffeeza n'ebintu ebya zaabu n'ebintu eby'ebikomo:\n11 n'ebyo kabaka Dawudi n'abiwongera Mukama, wamu ne ffeeza ne zaabu gye yawonga gye yaggya ku mawanga gonna ge yawangula;\n12 ku Busuuli ne Mowaabu n'abaana ba Amoni n'Abafirisuuti ne Amaleki ne ku munyago gwa Kadadezeri, mutabani wa Lekobu, kabaka w'e Zoba.\n13 Dawudi ne yeefunira erinnya bwe yakomawo ng'amaze okukuba Abasuuli mu Kiwonvu eky'Omunnyo, abasajja kakumi mu kanaana.\n14 N'ateeka ebigo mu Edomu; yateeka ebigo okubuna Edomu, Abaedomu bonna ne bafuuka baddu ba Dawudi. Mukama n'amuwanga Dawudi okuwangula buli gye yagendanga.\n15 Awo Dawudi n'afuga Isiraeri yenna: Dawudi n'asalira abantu be bonna emisango gya nsonga era gya mazima.\n16 Ne Yowaabu mutabani wa Zeruyiya ye yali omukulu w'eggye; ne Yekosaffaati mutabani wa Akirudi ye yali omujjukiza:\n17 ne Zadoki mutabani wa Akitubu ne Akimereki mutabani wa Abiyasaali be baali bakabona; ne Seroya ye yali omuwandiisi;\n18 ne Benaya mutabani wa Yekoyaada ye yali omukulu w'Abakeresi n'Abaperesi; ne batabani ba Dawudi be baali abakulu.\n2 Samwiri - Essuula 9\n1 1 Dawudi n'ayogera nti Wakyaliwo asigaddewo ku nnyumba ya Sawulo, mmukole eby'ekisa ku lwa Yonasaani?\n2 Samwiri - Essuula 10\n2 Dawudi n'ayogera nti Naakola Kanuni mutabani wa Nakasi eby'ekisa, nga kitaawe bwe yankola eby'ekisa. Awo Dawudi n'atuma abaddu be okumukubagiza olwa kitaawe. Abaddu ba Dawudi ne batuuka mu nsi ey'abaana ba Amoni.\n5 Awo bwe baakibuulira Dawudi, n'atuma okubasisinkana; kubanga abasajja abo ne bakwatibwa nnyo ensonyi. Kabaka n'ayogera nti Mubeere e Yeriko ebirevu byammwe bimale okukula, mulyoke mukomewo.\n6 Awo abaana ba Amoni bwe baalaba Dawudi ng'abatamiddwa, abaana ba Amoni ne batuma ne bagulirira Abasuuli ab'e Besulekobu, n'Abasuuli ab'e Zoba, abaatambula n'ebigere obukumi bubiri, ne kabaka w'e Maaka ng'alina abasajja lukumi, n'abasajja ab'e Tobu abasajja kakumi mu enkumi bbiri.\n2 Samwiri - Essuula 11\n10 Awo bwe baamubuulira Dawudi nti Uliya teyaserengese mu nnyumba ye, Dawudi n'agamba Uliya nti Tovudde mu lugendo? kiki ekyakulobedde okuserengeta mu nnyumba yo?\n11 Uliya n'agamba Dawudi nti Essanduuko ne Isiraeri ne Yuda basula mu nsiisira; ne mukama wange Yowaabu n'abaddu ba mukama wange basiisidde ku ttale mu bbanga; nze nno naagenda mu nnyumba yange okulya n'okunywa n'okusula ne mukazi wange? nga bw'oli omulamu n'emmeeme yo nga bw'eri ennamu sijja kukola kigambo ekyo.\n21 ani eyatta Abimereki mutabani wa Yerubbesesi? omukazi teyamukasukako enso ng'ayima ku bbugwe n'afiira e Sebezi? kiki ekyabasembeza bwe mutyo okumpi ne bbugwe? awo onooyogera nti N'omuddu wo Uliya Omukiiti naye afudde.\n23 Omubaka n'agamba Dawudi nti Abasajja baatuyiwako amaanyi ne batulumba ebweru mu bbanga, ne tufunvubira nabo okutuusa awayingirirwa mu mulyango.\n25 Awo Dawudi n'agamba omubaka nti Bw'otyo bw'oba ogamba Yowaabu nti Ekigambo ekyo kireme okukunyiiza, kubanga ekitala kirya nga kyenkanya omuntu ne munne: weeyongere okunyweza olutalo lwo okulwana n'ekibuga okimenye: era omugumyanga omwoyo.\n26 Awo muka Uliya bwe yawulira bba ng'afudde n'akungubagira bba we.\n2 Samwiri - Essuula 12\n2 Omugagga yalina endiga n'ente nnyingi nnyo nnyini:\n4 Awo ne wajja omutambuze eri omugagga oyo, n'alema okutoola ku ndiga ze ye ne ku nte ze ye, okufumbira omutambuze eyajja gy'ali, naye n'atwala omwana gw'endiga ogw'omwavu, n'agufumbira omusajja azze gy'ali.\n9 Kiki ekikunyoomezza ekigambo kya Mukama okukola ebiri mu maaso ge ebibi? osse Uliya Omukiiti n'ekitala n'otwala mukazi we okuba mukazi wo, n'omutta n'ekitala eky'abaana ba Amoni.\n11 Bw'atyo bw'ayogera Mukama nti Laba, ndikuyimusizaako obubi obuliva mu nnyumba yo ggwe, era nditwala bakazibo mu maaso go ne mbawa muliiraanwa wo, era alisula ne bakazi bo mu maaso g'enjuba eno.\n14 Naye kubanga owadde abalabe ba Mukama ebbanga ddene okuvvoola olw'ekikolwa ekyo, omwana akuzaaliddwa talirema kufa naye.\n18 Awo olwatuuka ku lunaku olw'omusanvu omwana n'afa. Abaddu ba Dawudi ne batya okumubuulira omwana ng'afudde: kubanga baayogera nti Laba, omwana bwe yali ng'akyali mulamu ne twogera naye, n'atawulira ddoboozi lyaffe: kale aneeraliikirira atya bwe tunaamubuulira omwana ng'afudde?\n2 Samwiri - Essuula 13\n1 Awo olwatuuka oluvannyuma lw'ebyo Abusaalomu mutabani wa Dawudi yalina mwannyina omulungi, erinnya lye Tamali; Amunoni mutabani wa Dawudi n'amwagala.\n8 Awo Tamali n'agenda eri ennyumba ya muganda we Amunoni; ye ng'agalamidde. N'addira obutta n'abugoya n'abumba emigaati mu maaso ge n'ayokya emigaati.\n12 N'amuddamu nti Nedda, mwannyinaze, tonkwata; kubanga tekigwanidde kukola kigambo ekifaanana bwe kityo mu Isiraeri: tokola busirusiru buno.\n14 Naye n'atakkiriza kuwulira ddoboozi lye: naye kubanga yamusinga amaanyi n'amukwata n'asula naye.\n22 Abusaalomu n'atayogera ne Amunoni newakubadde ebirungi newakubadde ebibi: kubanga Abusaalomu n'akyawa Amunoni, kubanga yali akutte Tamali mwannyina.\n23 Awo olwatuuka emyaka ebiri emirambirira bwe gyayitawo, Abusaalomu yalina abasala ebyoya by'eidiga ze e Baalukazoli, ekiri ku nabbali ga Efulayimu: Abusaalomu n'ayita abaana ba kabaka bonna.\n26 Awo Abusaalomu n'ayogera nti ogaanyi, nkwegayiridde muganda wange Amunoni agende naffe. Kabaka n'amugamba nti Ekinaaba kimutwala nawe kiki?\n28 Awo Abusaalomu n'alagira abaddu be ng'ayogera nti Mwekkaanye nno, omutima gwa Amunoni nga gusanyuse olw'omwenge; awo bwe nnaabagamba nti Mufumite Amunoni, mumutte, temutya: si nze mbalagidde? mugume emyoyo mube abazira.\n34 Naye Abusaalomu n'adduka. Awo omulenzi eyakuumanga n'ayimusa amaaso ge n'atunula, awo, laba, abantu bangi nga bajja nga bafuluma mu kkubo ery'oku lusozi ennyuma we.\n2 Samwiri - Essuula 14\n10 Kabaka n'ayogera nti Buli anaakugambanga ekigambo kyonna, omuleetanga gye ndi so talikukwatako lwa kubiri.\n14 Kubanga kitugwanira okufa, era tuliŋŋanga amazzi agayiise wansi agatayinzika kuyooleka nate; so Katonda taggyaawo bulamu, naye n'asala amagezi oyo eyagobebwa aleme okuba omudduse gy'ali.\n2 Samwiri - Essuula 15\n3 Abusaalomu n'amugamba nti Laba, ebigambo byo birungi bya nsonga; naye tewali muntu kabaka gw'atikkidde okukuwulira.\n7 Awo olwatuuka emyaka ana bwe gyaggwa Abusaalomu n'agamba kabaka nti Nkwegayiridde ŋŋende nsasule obweyamo bwange, bwe nneeyama Mukama, e Kebbulooni.\n8 Kubanga omuddu wo yeeyama obweyamo bwe nnali nga ntuula e Gesuli mu Busuuli, nga njogera nti Mukama bw'alinzirizaayo ddala e Yerusaalemi, kale ndiweereza Mukama.\n10 Naye Abusaalomu n'atuma ababaka okubunya ebika byonna ebya Isiraeri ng'ayogera nti Bwemunaawulira eddoboozi ly'ekkondeere ne mulyoka mwogera nti Abusaalomu ye kabaka e Kebbulooni .\n11 Era ne wagenda ne Abusaalomu abasajja ebikumi bibiri abaava e Yerusaalemi, abaayitibwa ne bagenda nga tebamanyiridde; so tebaategeera kigambo kyonna.\n12 Awo Abusaalomu n'atumya Akisoferi Omugiro, eyateesanga ebigambo ne Dawudi, okuva mu kibuga kye, e Giro, ng'awaayo ssadaaka. Okwekoba okwo ne kuba n'amaanyi; kubanga abantu beeyongerayongeranga bulijjo abaali ne Abusaalomu.\n15 Awo abaddu ba kabaka ne bagamba kabaka nti Laba, abaddu bo beeteseteese okukola kyonna mukama wange kabaka ky'anaayagala.\n16 Kabaka n'afuluma n'ab'omu nnyumba ye bonna ne bamugoberera. Kabaka n'aleka abakazi kkumi abazaana okukuuma ennyunba.\n17 Awo kabaka n'afuluma, abantu bonna ne bamugoberera; ne babeera e Besu-meraki.\n21 Ittayi n'addamu kabaka n'ayogera nti Mukama nga bw'ali omulamu ne mukama wange kabaka nga bw'ali omulamu, mazima mu kifo kyonna mukama wange kabaka w'anaabanga, oba okufa oba okuba omulamu, eyo n'omuddu wo gy'anaabanga.\n25 Kabaka n'agamba Zadooki nti Situla essanduuko ya Katonda ogizzeeyo mu kibuga: bwe ndiraba ekisa mu maaso ga Mukama, alinkomyawo, aligindaga yo era n'ennyumba ye:\n27 Era kabaka n'agamba Zadooki kabona nti Ggwe toli mulabi? ddayo mu kibuga mirembe, ne batabani bo bombi naawe, Akimaazi mutabani wo ne Yonasaani mutabani wa Abiyasaali.\n31 Ne wabaawo eyabuulira Dawudi nti Akisoferi ali mu bo abeekobaanye ne Abusaalomu. Dawudi n'ayogera nti Nkwegayiridde, ai Mukama, fuula okuteesa kwa Akisoferi okuba obusirusiru.\n35 Era tolina eyo wamu naawe Zadooki ne Abiyasaali bakabona? awo olunaatuukanga buli kigambo kyonna ky'onoowuliranga okuva mu nnyumba ya kabaka, onookibuuliranga Zadooki ne Abiyasaali bakabona.\n37 Awo Kusaayi mukwano gwa Dawudi n'ayingira mu kibuga; Abusaalomu n'ayingira mu Yerusaalemi.\n2 Samwiri - Essuula 16\n8 Mukama azzizza ku ggwe omusaayi gwonna ogw'ennyumba ya Sawulo, mu kifo kye mw'oyima okufuga; era Mukama awaddeyo obwakabaka mu mukono gwa Abusaalomu mutabani wo: era, laba, oteegeddwa mu lukwe lwo ggwe, kubanga oli musajja wa musaayi.\n9 Awo Abisaayi mutabani wa Zeruyiya n'agamba kabaka nti Embwa eno enfu ekinaaba kimukolimizza mukama wange kabaka kiki? nsomoke, nkwegayiridde, mmuggyeko omutwe.\n10 Kabaka n'ayogera nti Nfaayo ki eri mmwe, mmwe batabani ba Zeruyiya? Kubanga akolima era kubanga Mukama amugambye nti Kolimira Dawudi; kale anaayogera nti Kiki ekikukozezza bw'otyo?\n11 Dawudi n'agamba Abisaayi n'abaddu be bonna nti Laba, mutabani wange eyava mu ntumbwe zange anoonya obulamu bwange: Omubenyamini oyo taasinge nnyo? mumuleke akolime; kubanga Mukama amulagidde.\n17 Abusaalomu n'agamba Kusaayi nti Kino kye kisa kyo eri mukwano gwo? ekyakulobera okugenda ne mukwano gwo kiki?\n18 Kusaayi n'agamba Abusaalomu nti Nedda; naye oyo Mukama n'abantu bano n'abasajja ba Isiraeri bonna gwe balonze n'abanga wuwe era n'abeeranga naye.\n19 Era nate nandiweerezza ani? sandiweererezza mu maaso g'omwana we? nga bwe nnaweererezanga mu maaso ga kitaawo, bwe ntyo bwe nnaabeeranga mu maaso go.\n21 Akisoferi n'agamba Abusaalomu nti Yingira eri abazaana ba kitaawe b'alese okukuuma ennyumba: awo Isiraeri yenna baliwulira nga kitaawo akutamiddwa: awo emikono gya bonna abali naawe ne giryoka giba n'amaanyi.\n2 Samwiri - Essuula 17\n1 Era nate Akisoferi n'agamba Abusaalomu nti Ka nnonde nno abasajja kakumi mu enkumi bbiri ng'olokoke ngoberere Dawudi ekiro kino:\n5 Awo Abusaalomu n'ayogera nti Mpitira nno ne Kusaayi Omwaluki, tuwulire era ye ky'anaayogera.\n11 Naye nze nkuwa amagezi okukuŋŋaanya gy'oli Isiraeri yenna, okuva ku Ddaani okutuuka e Beeruseba, ng'omusenyu oguli ku ttale ly'ennyanja obungi; naawe mwene otabaale.\n25 Abusaalomu n'afuula Amasa omukulu w'eggye mu kifo kya Yowaabu. Era Amasa yali mwana wa musajja erinnya lye Isira Omuisiraeri eyayingira eri Abbigayiri muwala wa Nakasi, muganda wa Zeruyiya nnyina Yowaabu.\n2 Samwiri - Essuula 18\n4 Kabaka n'abagamba nti Kye musiima kye nnaakola. Kabaka n'ayimirira ku mabbali g'omulyango, abantu bonna ne bafuluma ebikumi n'enkumi.\n10 Ne waba omusajja eyakiraba n'abuulira Yowaabu n'ayogera nti Laba, ndabye Abusaalomu ng'awanikiddwa ku mwera.\n11 Yowaabu n'agamba omusajja eyamubuulira nti Okulaba nno okirabye, kale kiki ekikulobedde okumukubira eyo wansi? nange nandikuwadde ebitundu ebya ffeeza kkumi n'olukoba.\n14 Awo Yowaabu n'ayogera nti Siyinza kutootatoota naawe bwe ntyo. N'addira obusaale busatu mu ngalo ze n'abumufumita Abusaalomu mu mutima, bwe yali ng'akyali mulamu wakati mu mwera.\n25 Omukuumi n'ayogerera waggulu n'abuulira kabaka. Kabaka n'ayogera nti Oba ng'ali omu, aleese ebigambo mu kamwa ke. N'ayanguwa okujja n'asembera kumpi.\n26 Omukuumi n'alaba omusajja ow'okubiri ng'adduka: omukuumi n'akoowoola omuggazi n'ayogera nti Laba, omusajja ow'okubiri ng'adduka yekka. Kabaka n'ayogera nti Era naye aleese ebigambo.\n27 Omukuumi n'ayogera nti Ndowooza ng'enziruka y'oyo akulembedde eriŋŋanga enziruka ya Akimaazi mutabani wa Zadooki. Kabaka n'ayogera nti Ye musajja omulungi n'ebigambo by'azze nabyo birungi.\n2 Samwiri - Essuula 19\n1 Awo ne babuulira Yowaabu nti Laba, kabaka akaaba amaziga akungubagira Abusaalomu.\n3 Awo abantu ne badda mu kibuga ku lunaku olwo nga basooba, ng'abantu abakwaatiddwa ensonyi bwe basooba nga badduse mu lutalo.\n15 Awo kabaka n'akomawo n'ajja ku Yoludaani. Abayuda ne bajja e Girugaali okugenda okusisinkana ne kabaka, okusomosa kabaka Yoludaani.\n17 Era ne waba naye abasajja lukumi aba Benyamini, ne Ziba omuddu w'ennyumba ya Sawulo ne batabani be kkumi na bataano n'abaddu be amakumi abiri nga bali naye; ne basomoka Yoludaani kabaka nga waali.\n18 Eryato ne liwunguka okuwungula ab'omu nnyumba ya kabaka n'okukola nga bw'anaasiima. Simeeyi mutabani wa Gera n'avuunamira kabaka ng'asomose Yoludaani.\n20 Kubanga omuddu wo amanyi nga nayonoona: laba, kyenvudde njija leero nga nze nsoose ennyumba yonnaeya Yusufu okuserengeta okusisinkana ne mukama wange kabaka.\n2 Samwiri - Essuula 20\n3 Awo Dawudi n'ajja mu nnyumba ye e Yerusaalemi; kabaka n'atwala abakazi kkumi abazaana be, be yali alese okukuuma ennyumba, n'abateeka mu kkomera n'abaliisanga, naye n'atayingira gye bali. Awo ne basibibwa okutuusa ku lunaku kwe baafiira nga tebalina ba bbaabwe.\n4 Awo kabaka n'agamba Amasa nti Mpitira abasajja ba Yuda bakuŋŋaane ennaku ssatu nga tezinnayitawo, naawe obeeranga wano.\n5 Awo Amasa n'agenda okukuŋŋaanya Yuda: naye n'amala ebiro okukira bye yamuteekerawo.\n12 Era Amasa yali agalamidde nga yeekulukuunya mu musaayi gwe wakati mu luguudo. Awo omusajja oyo bwe yalaba ng'abantu bonna bayimiridde buyimirizi, n'asitula Amasa n'amuggya mu luguudo n'amutwala ku ttale, n'amusuulako ekyambalo, bwe yalaba buli amuyitako ng'ayimirira.\n14 N'atambula n'abunya ebika byonna ebya Isiraeri n'atuuka e Aberi ne Besumaaka n'Ababeri bonna ne bakuŋŋaana ne bamugoberera nabo.\n22 Awo omukazi n'agenda eri abantu bonna n'amagezi ge. Ne bamusalako omutwe Seba mutabani wa Bikuli, ne bagukasuka eri Yowaabu. N'afuuwa ekkondeere, ne basaasaana okuva ku kibuga, buli muntu mu weema ve. Yowaabu n'addayo e Yerusaalemi eri kabaka.\n2 Samwiri - Essuula 21\n1 Awo ne waba enjala ku mirembe gya Dawudi emyaka esatu buli mwaka nga guddirira gunnaagwo; Dawudi n'anoonya amaaso ga Mukama. Mukama n'ayogera nti Lwa Sawulo na lwa nnyumba ye ey'omusaayi, kubanga yatta Abagibyoni.\n4 Awo Abagibyoni ne bamugamba nti si kigambo kya ffeeza oba zaabu eri ffe ne Sawulo oba nnyumba ye; so tekitusaanira kutta muntu yenna mu Isiraeri. N'ayogera nti Kye munaayogera naakibakolera.\n2 Samwiri - Essuula 22\n2 n'ayogera nti Mukama lwe lwazi lwange era ekigo kyange era omulokozi wange, owange nze;\n19 Bangwako ku lunaku kwe nnalabira ennaku: Naye Mukama ye yannyweza.\n22 Kubanga nakuumanga amakubo ga Mukama, So siddanga ku Katonda wange lwa kyejo.\n25 Mukama kyavudde ansasula ng'obutuukirivu bwange bwe bwali: Ng'obulongoofu bwange bwe bwali mu maaso ge.\n26 Awali ow'ekisa oneeraganga wa kisa, Awali omuntu eyatuukirira oneeraganga mutuukirivu;\n31 Katonda ekkubo lye lyatuukirira: Ekigambo kya Mukama kyakemebwa; Oyo ye ngabo eri abo bonna abamwesiga.\n33 Katonda kye kigo kyange eky'amaanyi: Era aluŋŋamya eyatuukirira mu kkubo lye.\n38 Nayigganya abalabe bange, ne mbazikiriza; So saakyuka nate nga tebannamalibwawo.\n43 Awo ne mbasekulirasekulira ddala ng'enfuufu ey'oku nsi, Nabasamba ng'ebitosi eby'omu nguudo ne mbasaasaanya.\n48 Ye Katonda ampalanira eggwanga, N'assa amawanga wansi wange,\n2 Samwiri - Essuula 23\n8 Gano ge mannya ag'abasajja ab'amaanyi Dawudi be yalina: Yosebubasusebesi Omutakemoni, omukulu w'abaami; era bwe yali bw'atyo Adino Omwezeni, eyalwana n'olunaana abattirwa awamu.\n10 n'agolokoka n'atta Abafirisuuti omukono gwe ne gukoowa, omukono gwe ne gwegatta n'ekitala: Mukama n'aleeta okuwangula okunene ku lunaku olwo; abantu ne baddayo ennyuma we okunyaga obunyazi.\n15 Awo Dawudi ne yeegomba n'ayogera nti Singa wabaddewo anannywesa amazzi agava mu luzzi olw'e Besirekemu oluli ku wankaaki!\n16 N'abasajja abasatu ab'amaanyi ne bawaguza mu ggye ly'Abafirisuuti ne basena amazzi mu luzzi olw'e Besirekemu, olwali ku wankaaki, ne bagatwala ne bagaleetera Dawudi: naye n'atakkiriza kunywako, naye n'agafuka eri Mukama.\n2 Samwiri - Essuula 24\n7 ne batuuka ku kigo eky'e Ttuulo, ne mu bibuga byonna eby'Abakiivi n'eby'Abakanani: ne bamalira ku bukiika obwa ddyo obwa Yuda e Beeruseba.\n21 Awo Alawuna n'ayogera nti Mukama wange kabaka ajjiridde ki eri omuddu we? Dawudi n'ayogera nti Okugulaana naawe egguuliro; okuzimbira Mukama ekyoto, kawumpuli aziyizibwe mu bantu.